text:
NYATI SI LE AKPAA DZI
Ne Afɔku Aɖe Dzɔ—Nu Siwo Míawɔ Be Míatsi Agbe
“Ya sesẽ si do tso nane si wó sesĩe me la tutum xlã ɖi kloe. Dzudzɔ to yatofe siwo le míafe ɔfis, si le dzifoxɔ kɔkɔ aɖe dzi la me ge ɖe ɔfis la me eye wòlé dzo vlavlavla.”—Joshua.
Anyigbaʋuʋu . . . ahom sesẽ fe tutu . . . ŋɔdzidonamelawo fe amedzidzedze . . . kple tudada amewo le sukukpodzi nye nudzɔdzɔ siwo ŋu nyadzɔdzɔgbalẽwo foa nu tsoe zi geɖe. Le nyatefe me la, nuxexlẽ tso afɔkuwo ŋu to vovo sãa na afɔku me toto ŋutɔŋutɔ. Nu kae wòle be nàwɔ hafi afɔku aɖe nadzɔ, le afɔkua dzɔɣi kple ne wòdzɔ vɔ megbe si awɔe be nàtsi agbe?
DZRA ÐO—HAFI AFƆKU AÐE NADZƆ!
AFƆKU ate ŋu adzɔ ɖe ame sia ame dzi. Eya ta dzadzraɖo do ŋgɔ le vevie be nàte ŋu atsi agbe. Ke aleke nàdzra ɖoe?
Dzra ɖo le susu me. Lɔ̃ ɖe edzi be afɔkuwo dzɔna eye be afɔku ate ŋu adzɔ ɖe wò kple wò ame veviwo dzi. Ne afɔku aɖe dzɔ vɔ hafi nèbe yeadzra ɖo la, ke etsi megbe akpa.
Ku nu me tso afɔku siwo ate ŋu adzɔ le mia gbɔ la ŋu. Nya tefe siwo amewo asi ayi ne afɔku dzɔ. Lé ŋku ɖe wò afea kple tefe si wòle ŋu be wotui nyuie, eye wòate ŋu anɔ te ɖe afɔkua nu hã. Ðe nu siwo ate ŋu ana dzo nadze afe la ɖa. De mɔ̃ siwo ana nànya be dzo dze afe la wò afea ŋu eye nànɔ kpe siwo le wo me la ɖɔlim edziedzi alo zi ɖeka ya teti fe sia fe.
Dzra nuhiahiã veviwo ɖo. Ate ŋu adzɔ be akaɖi, tsi kple ʋuwo manɔ anyi ne afɔku dzɔ o eye fonwo hã mawɔ dɔ o. Ne ʋu le asiwò la, dze agbagba nàna ami nanɔ eme wòaɖo afã ya teti, eye nàna nuɖuɖu, tsi kple akplo si me nuhiahiã veviwo le nanɔ mia si le afea me ɣesiaɣi.—Kpɔ aɖaka si nye “ Ðe Nu Siwo Nèhiã La Le Asiwòa?”
Kafodzesiwo. Na xɔ̃wò siwo le kpuife kple didife siaa fe kafodzesiwo nanɔ asiwò.
Wɔ ɖoɖo ɖe ale si miasii ŋu eye minɔ eme dzrom. Tefe si tsɔ kpuie wu si miasi ato le miafe afea me nenɔ nyanya na mi, eye nàfia viwòwo nu si woawɔ ne afɔku aɖe dzɔ le wofe suku. Afi si fomea akpe ta le ne afɔku dzɔ nenɔ nyanya na mi katã; ɖeka nate ɖe mia ŋu eye ɖeka nanɔ adzɔge, ate ŋu anye sukukpo aɖe dzi loo alo gbadzafe aɖe. Afɔkuŋutinunyalawo ɖo aɖaŋu be wò kple wò fomea minɔ zɔzɔm yi tefe siawo edziedzi.
Ðoe be yeakpe ɖe ame bubuwo ŋu, ame siawo dometɔ aɖewoe nye ame tsitsiwo kple dɔnɔwo.
WƆ NU KPATA—LE AFƆKUA DZƆƔI
Joshua si fe nya míegblɔ va yi gblɔ be: “Esi míafe ɔfis lé dzo la, vɔvɔ̃ meɖo ame akpa gãtɔ o, womewɔ nu kpata o. Wo dometɔ aɖewo tsi wofe kɔmpiutawo alo nɔ tsi kum ɖe wofe tsigowo me. Ŋutsu aɖe ya gblɔ be: ‘Ðewohĩ ele be míalala.’” Togbɔ be amewo metsi dzi o hãa, Joshua ya do ɣli be: “Ele be míadzo fifi laa!” Enumake efe dɔwɔhatiwo do kplɔe ɖo ɖi to atrakpuiawo dzi ɖo ta anyigba. “Joshua yi ɣlia dodo dzi be: “Ne ame aɖe dze anyi la milée wòafɔ, mí katã míaɖi dedie!”
Ne dzo dze afe. Bɔbɔ eye nàwɔ kaba ato mɔ si te ɖe ŋuwò ado go. Esesẽ be woakpɔ nu to dzudzɔ me, eye dzudzɔ si amewo gbɔnae nana wokuna. Gblẽ nunɔamesiwo ɖi nàdzo. Ne èdzo le tefea kaba la, ana nàtsi agbe.
Ne anyigba le ʋuʋum. Bè ɖe kplɔ̃ aɖe te alo ɖe gli aɖe xa. Nya be anyigbaʋuʋu suesuesuewo ate ŋu adzɔ akplɔe ɖo, eya ta do yi xexe enumake ne anya wɔ. Ate ŋu adzɔ be kpekpeɖeŋunadɔwɔlawo mava ɖo kaba o, eya ta ne àte ŋui la, dze agbagba nàkpe ɖe ame bubuwo ŋu.
Ne anyigba le ʋuʋum le atsiafu me. Ne atsiafutsia trɔ dzo enumake la, wɔ kaba nàyi tefe kɔkɔ si tsia maɖo o. Nya be tsi gbogbo aɖe kple futsotsoe gãwo atrɔ ava.
Ne ahom sesẽ aɖe le tutum. Yi tefe si woɖo ɖi be amewo nanɔ ne ahom tu la enumake.
Ne tsi ɖɔ. Mèganɔ xɔ siwo me tsi ɖɔ ɖo la me o. Ƒo asa na tsimezɔzɔ alo ʋukuku to tsi me. Afɔku si manya kpɔ bɔbɔe o ate ŋu anɔ tsi si le sisim me, esia fe ɖewoe nye nu gbagbã siwo tsia lɔ ɖe enu, do globowo kple do siwo me elektrik-kawo to le tome.
Ènyaa? Tsi si le sisim si fe goglome mede meta ɖeka o (0.6) la ate ŋu akɔ ʋu adzoe. Ame siwo kuna le tsiɖɔɖɔ me la dometɔ geɖe nyea ame siwo dzea agbagba be yewoaku ʋu to tsi siwo le sisim me.
Ne dumegãwo gblɔ be misi la, dzo enumake! Na xɔ̃wòwo nanya afi si nèle, ne menye nenema o la, woava de wofe agbe afɔku me anɔ diwòm.
Ènyaa? Le afɔkudzɔɣiwo la, nyatakakawo ɖoɖo ɖa to text message dzi ate ŋu anyo wu kafofo.
Ne dumegãwo de se be ame sia ame nenɔ efe me loo alo afi si wòle la, nɔ xɔ me. Ne edzɔ be aɖi xɔ yame le miafe nutoa me loo, nuklia-mɔ̃ aɖe wó loo alo ame aɖe wu aɖi ɖe yame tsɔ dze miafe nutoa dzi la, nɔ xɔ me, tu yatofewo, eye nàxe yatofe ɖe sia ɖe le ʋɔtruwo kple fesrewo ŋu. Se mia gbɔ nyadzɔdzɔwo le television alo radio dzi. Nɔ xɔ me va se ɖe esime dumegãwo gblɔ be afɔkua nu yi hafi nàdo go.
WƆ NU SIWO ANA NÀNƆ DEDIE—NE WÒDZƆ VƆ MEGBE!
Be nàfo asa na dɔlélewo kple afɔku bubuwo la, bu aɖaŋuɖoɖo siawo ŋu kpɔ:
Nɔ xɔ̃wòwo gbɔ ne anya wɔ, tsɔ wu be nànɔ afi si wosika ame gbogbowo ɖo.
Na afi si nèle la nanɔ dzadzɛ.
Zã ametakpɔnuwo ne èle gbeɖuɖɔwo lɔm. Ne anya wɔ la, do aŋesiwuiwo kple afɔkpa titri, ɖɔ xɔtulawo fe kuku eye nàtsɔ nu abla ŋɔti. Nɔ ŋudzɔ ɖe elektrik-kawo kple dzo siwo ate ŋu anɔ nu siwo fiã la me ŋu.
Yi dɔ siwo nèwɔna gbe sia gbe dzi abe ale si nèwɔnɛ ene, ne anya wɔ. Ele be viwòwo nakpɔe be wò susu dze akɔ anyi eye mɔkpɔkpɔ mebu ɖe wò o. Kpe ɖe viwòwo ŋu woawɔ wofe sukudɔdeasiwo, fe kpli wo eye miaxlẽ Biblia, ado gbe ɖa ɖekae. Mègana nyadzɔdzɔ siwo woanɔ gbɔgblɔm tso afɔkua ŋu naxɔ susu me na wò o, eye mèganɔ dziku ɖem ɖe fomea me tɔwo ŋu o. Lɔ̃ woakpe ɖe ŋuwò eye nàkpe ɖe amewo ŋu.
Nenɔ susu me na wò be afɔkuwo gblẽa nu. Dziɖuɖua kple kpekpeɖeŋunahabɔbɔwo fe taɖodzinue nye be woakpe ɖe amewo ŋu woatsi agbe menye be woaɖo wofe nu siwo katã gblẽ la tefe na wo o. Nu siwo ko míehiã be míanɔ agbee nye tsi nyui, nuɖuɖu, nudodowo kple mlɔfe.—1 Timoteo 6:7, 8.
Nyae be nu ate ɖe dziwò eye lɔ̃ woakpe ɖe ŋuwò. Zi geɖe la, esia dzɔna ne afɔkua nu yi vɔ. Dzesia fe ɖewoe nye dzodzodzoetsitsi, blanuiléle kple seselelãme fe tɔtrɔ kpata kpakple ale si wòsesẽna be woabu tame, awɔ dɔ alo adɔ alɔ̃. Ðo dze tso eŋu na xɔ̃wò siwo tsɔa ɖe le eme na wò.
Togbɔ be Joshua tsi agbe esi dzo dze afi si wòwɔa dɔ le hã, efe ame nyanyɛ geɖe ku. Kristotɔ hamemetsitsiwo kple tagbɔdɔdalawo kpe ɖe eŋu. Joshua gblɔ be: “Woka ɖe edzi nam be nye nuxaxaa ate ŋu akpe ɖe ŋunye be mahaya eye be enu ava yi. Le ɣleti ade megbe la, drɔ̃e baɖabaɖa siwo mekuna la dzi ɖe kpɔtɔ. Dzesia fe ɖewo ya nɔ anyi didi.”
Ne afɔku dzɔ la, enana mímebua nuwo ŋu nyuie o. Esia nana ame aɖewo bua fɔ Mawu. Abe Joshua enea, “ame geɖe sea veve ɖe ame siwo tsi afɔku aɖe me la ta.” Egblɔ be “Egawɔna nam kokoko be ɖe wòle be maxɔ ame geɖe ɖe agbe hafi. Nu si dzi mexɔ see nye be madidi o Mawu aɖɔ nu madzɔmadzɔ ɖe sia ɖe ɖo le anyigba dzi, eye esia faa akɔ nam. Gake fifia, medea asixɔxɔ agbe ŋu eye mewɔa nu sia nu si mate ŋui be makpɔ eta.”—Nyaɖeɖefia 21:4, 5. *
^ mm. 33 Àte ŋu axlẽ nu geɖe tso ŋugbe si Mawu do ku ɖe etsɔme ŋu kple nu si tae wòɖe mɔ ɖe fukpekpe ŋu le agbalẽ si nye Nu Kae Biblia Fia Mí? me. Àte ŋu awɔ efe kɔpi le www.jw.org/ee.


c: text/html

text: 21 Eye esi wogogo Yerusalem heva ɖo Betfage le Amitoa dzi la, Yesu dɔ nusrɔ̃la eve2 hegblɔ na wo be: “Miyi kɔfe si kpɔm miele le mia ŋgɔ la me, eye enumake miakpɔ tedzi aɖe le ka me, eye tedzivi aɖe le egbɔ; miɖe ka wo, eye miakplɔ wo vae nam.3 Eye ne ame aɖe gblɔ nya aɖe na mi la, migblɔ be, ‘Afetɔ la le wo hiãm.’ Eye enumake aɖo wo ɖa.”4 Nu sia dzɔ nenema, bene nya si wogblɔ ɖi to nyagblɔɖilaa dzi la nava eme, be:5 “Migblɔ na Zion vinyɔnuvi la be: ‘Kpɔ ɖa! Wò Fia gbɔna gbɔwò, ame fafa wònye, eye wòbɔbɔ nɔ tedzi dzi, ɛ̃, ebɔbɔ nɔ tedzivi, si nye agbatsɔlã fe vi dzi.’”6 Eya ta nusrɔ̃lawo dze mɔ yi, eye wowɔe pɛpɛpɛ abe ale si Yesu de se na wo ene.7 Eye wokplɔ tedzi la kple via vae, eye wotsɔ wofe awudziwuiwo ɖo ɖe wo dzi, eye wòbɔbɔ nɔ wo dzi.8 Ameha la me tɔ akpa gãtɔ ɖo wofe awudziwuiwo ɖe mɔa dzi, eye bubuwo te atiwo fe alɔwo ŋeŋe, eye woda wo ɖe mɔa dzi keŋ.9 Ke ameha siwo dze ŋgɔ kple esiwo le megbe la nɔ ɣlidodo dzi be: “Míeɖe kuku, David Vi, xɔ na mí! Woayra ame si gbɔna le Yehowa fe ŋkɔ me! Míeɖe kuku, xɔ nɛ, wò ame si le dzifo ʋĩi!”10 Ke esi wòva ɖo Yerusalem la, zi tɔ le du blibo la katã me, eye amewo nɔ biabiam be: “Ame kae nye esia?”11 Amehaawo yi edzi nɔ gbɔgblɔm be: “Nyagblɔɖila Yesu, si tso Nazaret le Galilea lae!”12 Eye Yesu ge ɖe gbedoxɔa me, eye wònya ame siwo le nu dzram kple ame siwo le nu flem le gbedoxɔa me la katã do goe, eye wòmu gaɖɔlilawo fe kplɔ̃wo kple ahɔnɛdzralawo fe bentsiwo fu anyi.13 Eye wògblɔ na wo be: “Woŋlɔe ɖi be, ‘Woayɔ nye afe la be gbedoɖafe,’ ke miawo ya miele ewɔm adzodalawo fe doe.”14 Ŋkuagbãtɔwo kple atatututɔwo hã va egbɔ le gbedoxɔa me, eye wòda gbe le wo ŋu.15 Esi nunɔlawo fe tatɔwo kple agbalẽfialawo kpɔ nu wɔnuku siwo wòwɔ, kple ŋutsuvi siwo nɔ ɣli dom le gbedoxɔa me nɔ gbɔgblɔm be: “Míeɖe kuku, David Vi, xɔ na mí!” la, dɔme ve wo,16 eye wobiae be: “Èle nya si gblɔm wole la sema?” Yesu ɖo eŋu na wo be: “Ɛ̃. Ðe miexlẽ nya sia kpɔ be, ‘Vidzĩwo kple vi nonowo fe nu me nèdzra kafukafu ɖo’ oa?”17 Eye esi wògblẽ wo ɖi la, edo go le dua me yi Betania hetsi afi ma dɔ.18 Esi wòtrɔ yina dua me le ŋdikanya la, dɔ wui.19 Eye efe ŋku kli gboti aɖe le mɔ to, eye wòte ɖe eŋu, gake mekpɔ naneke le edzi o, negbe aŋgbawo ko, eye wògblɔ nɛ be: “Màgatse akpɔ gbeɖegbeɖe o.” Eye gboti la yrɔ enumake.20 Gake esi nusrɔ̃lawo kpɔ esia la, ewɔ nuku na wo, eye wogblɔ be: “Aleke wɔ gboti la yrɔ enumake?”21 Yesu ɖo eŋu na wo be: “Vavã mele egblɔm na mi be: Ne xɔse le mia si, eye mieke ɖi o ko la, menye nu si mewɔ na gboti la ɖeɖe koe miawɔ o, ke boŋ ne miegblɔ na to sia be, ‘Ho nàyi aɖadze atsiafu me’ la, ava eme.22 Eye nu sia nu si miebiana le gbedodoɖa me la, ne xɔse le mia si la, miaxɔ wo.”23 Eye esi wòyi gbedoxɔa me la, nunɔlawo fe tatɔwo kple dukɔa fe amegãwo va egbɔ esime wònɔ nu fiam, eye wobiae be: “Ŋusẽ kae nètsɔna wɔa nu siawo? Eye ame kae na ŋusẽ sia wò?”24 Yesu ɖo eŋu gblɔ na wo be: “Nye hã mabia nya ɖeka mi. Ne miegblɔe nam la, ekema nye hã magblɔ ŋusẽ si metsɔna wɔa nu siawoe la na mi:25 Yohanes fe nyɔnyrɔnana la ɖe, afi kae wòtso? Dzifo loo alo amegbetɔwo gbɔ?” Gake wote nyaa léle kpɔ le wo nɔewo dome, gblɔ be: “Ne míegblɔ be, ‘Dzifoe wòtso’ la, agblɔ na mí be, ‘Ekema nu ka tae miexɔ eyama dzi se o?’26 Gake ne míegblɔ be, ‘Etso amewo gbɔ la,’ ele be míakpɔ nyuie le ameha la ŋuti, elabena wo katã wobua Yohanes nyagblɔɖilae.”27 Eya ta woɖo eŋu na Yesu be: “Míenya o.” Eya hã gblɔ na wo be: “Nye hã nyemagblɔ ŋusẽ si metsɔna wɔa nu siawoe la na mi o.28 “Nu kae nye miafe susu? Vi eve nɔ ŋutsu aɖe si. Esi wòyi gbãtɔ gbɔ la, egblɔ nɛ be: ‘Vinye, yi ɖawɔ dɔ egbea le waingble la me.’29 Eɖo eŋu gblɔ be, ‘Afetɔ, mayi,’ gake meyi o.30 Esi wòva evelia gbɔ la, egblɔ na eya hã nenema ke. Eya gblɔ be: ‘Nyemayi o.’ Emegbe evee, eye wòyi.31 Ame eve siawo dometɔ kae wɔ fofoa fe lɔlɔ̃nu?” Woɖo eŋu be: “Evelia ye.” Yesu gblɔ na wo be: “Vavã mele egblɔm na mi be, nudzɔlawo kple gbolowo tre Mawu fiaɖufe la me yiyi na mi.32 Elabena Yohanes va mia gbɔ le dzɔdzɔenyenye fe mɔ dzi, ke miexɔ edzi se o. Gake nudzɔlawo kple gbolowo ya xɔ edzi se, eye togbɔ be miekpɔ esia hã la, meve mi emegbe, ne miaxɔ edzi ase o.33 “Mise kpɔɖeŋu bubu ɖa: Ame aɖe si nye afetɔ aɖe nɔ anyi, si de waingble, eye wòtɔ kpɔ fo xlãe, eye wòwɔ wainfiãfe ɖe eme, eye wòtu xɔ kɔkɔ aɖe ɖe eme, eye wòtsɔe de asi na agbledela aɖewo, eye wòzɔ mɔ yi duta.34 Esi nuŋeɣi ɖo la, edɔ efe kluviwo ɖe agbledelaawo gbɔ, be woaxɔ yefe kutsetsewo avae.35 Ke agbledelaawo lé efe kluviawo, wofo ɖeka, wowu ɖeka, eye wofu kpe bubu.36 Eye wògadɔ kluvi bubu siwo sɔ gbɔ wu gbãtɔawo ɖa, gake wowɔ nu siawo ke ɖe woawo hã ŋu.37 Mlɔeba la, edɔ via ɖe wo gbɔ gblɔ be, ‘Woabu vinyea ya.’38 Ke esi agbledelaawo kpɔ via la, wogblɔ le wo nɔewo dome be, ‘Ame siae nye domenyila la; miva ne míawui, ne míaxɔ efe domenyinu la!’39 Ale wolée, eye wotsɔe fu gbe ɖe waingble la godo hewui.40 Eya ta ne waingbletɔ la va ɖe, nu kae wòawɔ agbledela mawo?”41 Woɖo eŋu nɛ be: “Esi wonye ame vɔ̃ɖiwo ta la, ahe tsɔtsrɔ̃ dziŋɔ ava wo dzi, eye wòatsɔ waingble la ade asi na agbledela bubu, siwo atsɔ kutsetsewo anae ne nuŋeɣi ɖo.”42 Yesu gblɔ na wo be: “Ðe miexlẽe le Ŋɔŋlɔawo me kpɔ oa, be, ‘Kpe si xɔtulawo gbe la, eyae va zu dzogoedzikpe vevitɔ. Yehowa gbɔe esia tso va eme, eye wònye nukunu le míafe ŋkume’?43 Esia tae mele egblɔm na mi be: Woaxɔ Mawu fiaɖufe la le mia si, eye woatsɔe ana dukɔ si tsea efe ku la.44 Eye ame si adze kpe sia dzi la, agbã gudugudu. Eye ame sia ame si dzi wòage adze la, atui memie.”45 Ke esi nunɔlawo fe tatɔwo kple Farisitɔwo se efe kpɔɖeŋuawo la, wokpɔe dze sii be yewo ŋue wònɔ nu fom tsoe.46 Gake togbɔ be wonɔ didim be yewoalée hã la, wonɔ vɔvɔ̃m na amehaawo, elabena ame siawo bunɛ be enye nyagblɔɖila.

robotstxt: allowed

filter: keep


text:
Romatɔwo Ƒe Tsimɔwo Nye Aɖaŋudɔ Wɔnukuwo
ROMATƆWO fe tsimɔwo nye blemaɖaŋudɔ siwo ɖe dzesi wu la dometɔ aɖewo. Romatɔwo fe anyigbanunɔla kple tsidzikpɔla Sexto Yulio Frontino si nɔ agbe le fe 35 Do Ŋgɔ Na Yesu va se ɖe fe 103 Kristotɔwo Ŋɔli gblɔ be: “Ne èlɔ̃ la àte ŋu atsɔ aɖaŋudɔ vevi siawo siwo hea tsi geɖe yinɛ na amewo asɔ kple Piramid maɖevi mawo kple Helatɔwo fe aɖaŋudɔ xɔŋkɔ siwo menye viɖenu aɖeke o!” *
Nu Ka Tae Wohiã Be Woatu Tsimɔwo?
Zi geɖe la, wotsoa blemaduwo ɖe afi siwo tsi sɔ gbɔ ɖo taŋtaŋ, eye nenema ke ko wòle le Roma hã gome. Le gɔmedzedzea me la, Tiber Tɔsisia, tɔsisi suesuewo kple vudo siwo le afi mawo me tsiwo dea dua me tɔwo nu. Gake tso fe alafa enelia Do Ŋgɔ Na Yesu me la, amewo de asi agbɔsɔsɔ me ɖe Roma-dua me kabakaba, eye tsi fe hiahiã hã dzi ɖe edzi nenema.
Esi wònye be ame ʋɛ aɖewo fe afe me koe tsi le ta la, Romatɔ ɖekaɖekawo kple dukɔa tu hahootsilefe alafa geɖewo. Woʋu tsilefe gbãtɔ si wotu le Roma-dua me la nu le fe 19 Do Ŋgɔ Na Yesu me, eye Akwa Virgo tsimɔ me tsi wozãna nɛ. Tsimɔa tula Markus Agripa, kesinɔtɔ gã aɖe si nye Kaisaro Augusto fe xɔlɔ̃ vevi aɖe, zã efe ga gbogbo aɖe ɖe beléle na tsimɔ sia kple Roma-dua fe tsikpɔmɔnuwo keke ɖe enu dɔwo ŋu.
Tsilefewo va zu hadomewɔnawɔfewo hã, eye abɔwo kple agbalẽdzraɖofewo nɔa tsilefe gãtɔwo gɔ̃ hã. Ne tsi siawo siwo womate ŋu axe mɔ na wo dzo le tsilefeawo la, woyia afɔdzidowo me, eye woɖea ɖinuwo le wo me heɖea afɔdziwo le afɔdzido siwo le tsilefe siawo ŋu me la hã me.
Tsimɔwo tutu kple Beléle Na Wo
Ne èse woyɔ “Roma-tsimɔwo” la, xɔ tsrala siwo mlo ɖe anyigba ʋuu yi didife ʋĩ ke la dzie wò susu yina? Le nyatefe me la, tsimɔa fe akpa 20 le alafa me koe nyea xɔ tsrala, efe akpa gãtɔ nɔa gu me. Ewɔwɔ alea kpɔa tsimɔa ta, eye wònana hã be megblẽa nu le agble alo tefe siwo wòto la ŋu boo o. Le kpɔɖeŋu me, Akwa Markia si nu wowu le fe 140 Do Ŋgɔ Na Yesu la fe didime ade kilometa 92, gake efe akpa si nye xɔ tsrala anye kilometa 11 kple nu vi aɖe ko.
Hafi tsimɔtulawo natu tsimɔ aɖe la, wodoa ŋgɔ doa tsi si woakpɔ la fe nyonyome kpɔ, ale si wowɔnae nye be wodoa tɔsisi si me tsi wodi be yewoazã la fe kɔ̀kɔme, efe sisi kple efe vivi kpɔ. Woléa ŋku ɖe nutoa me tɔ siwo noa tɔsisia me tsiawo fe lãmesẽ hã ŋu. Ne wonya da asi ɖe tefe aɖe dzi be woatu tsimɔ ɖe afi ma ko la, anyigbadzidzelawo bua afi siwo wòle be tsimɔa nato, efe anyiyiyi, dziyiyi, lolome kple efe didime ŋu. Edze fãa be kluviwoe wozãna le tsimɔwo tutu me. Ate ŋu axɔ fe geɖe hafi woawu tsimɔ ɖeka tutu nu, esia wɔe be tsimɔtutu xɔ asi ŋutɔ, vevietɔ ne ehiã be woatu xɔ tsralawo kpe ɖe eŋu.
Gakpe ɖe eŋu la, ele be woalé be na tsimɔwo ahakpɔ wo ta. Ɣeaɖeɣi la, Roma-dua xɔ ame asiwo ade 700 be woalé be na tsimɔawo. Wowɔa nane siwo woazã le beléle na tsimɔwo me la hã kpena ɖe tsimɔawo ŋutɔ ŋu zi ɖeka. Le kpɔɖeŋu me, woɖea towo alo dowo yia tsimɔa fe akpa siwo le gu me la ŋu. Ne ehiã be woawɔ dɔ gã aɖe le tsimɔwo ŋu la, tsimɔtulawo tea ŋu trɔa mɔ na tsiawo le tsimɔa fe afi si gblẽ la yia tefe bubu.
Roma-dua Me Tsimɔwo
Le fe alafa etɔ̃lia fe gɔmedzedze la, tsimɔ gã 11 sɔŋue wozãna le Roma-dua me. Wotu tsimɔ gbãtɔ si woyɔna be Akwa Apia le fe 312 Do Ŋgɔ Na Yesu me, edidi kilometa 16 kple nu vi aɖe ko, eye efe akpa sia akpa kloe le gu me. Akwa Klaudia si fe akpa aɖe gakpɔtɔ li egbea la, didi kilometa 69, eye efe akpa si nye xɔ tsrala fe didime ade kilometa 10, eye xɔ tsrala ma fe akpa aɖewo kɔkɔ meta 27 sɔŋ!
Tsi gbogbo ka gbegbee toa dua fe tsimɔ mawo me? Tsi gbogbo aɖe ŋutɔe! Tsi lita miliɔn alafa ɖeka blaasieke (190,000,000) sina toa Akwa Markia si ŋu míefo nu tsoe va yi la me yia Roma gbe sia gbe. Ne nuheŋusẽ he tsia va ɖo dua me ko la, esina yia nugo gãgãwo me eye wòtsoa afi mawo yia nugo bubu siwo maa tsiawo yia tefe bubuwo la me. Tso nugo siawo me la, tsiawo yia tefe vovovo siwo woawɔ wo ŋu dɔ le. Ame aɖewo bu akɔnta be Roma-tsimɔwo va de ŋgɔ ale gbegbe be dua me tɔ ɖe sia ɖe ate ŋu akpɔ tsi agbɔsɔsɔ si wu lita 1,000 gbe sia gbe.
Agbalẽ si nye Roma-tsimɔwo Kple Tsikpɔmɔnuwo (ele yevugbe me) gblɔ be esi Roma Fiaɖufea va le ta kekem ɖe edzi la, “Romatɔwo tsɔ tsimɔtutu yi afi sia afi si woyi.” Ame siwo zɔa mɔ yia Asia Sue, France, Spain kple Dziehe Afrika agate ŋu akpɔ blemaɖaŋudɔ ɖedzesi sia wòawɔ nuku na wo.
^ mm. 2 Menye Romatɔwoe nye ame gbãtɔ siwo tu tsimɔwo o. Blemadukɔ bubuwo abe Asiriatɔwo, Egiptetɔwo, Indiatɔwo kple Persiatɔwo ene hã tu tsimɔwo do ŋgɔ na Romatɔwo.


text:
NYATI SI LE AKPAA DZI | AME KAWOE YEHOWA ÐASEFOWO NYE?
Nu Kawoe Nye Yehowa Ðasefowo Ƒe Dzixɔse?
Yehowa Ðasefowo xɔe se be “Ŋɔŋlɔ blibo la tso Mawu fe gbɔgbɔ me, eye wònyo.” (2 Timoteo 3:16) Biblia nye mɔfiagbalẽ si kpena ɖe mía ŋu míesrɔ̃a nu tso Wɔlaa ŋu henɔa agbe si ŋu viɖe le.
Biblia gblɔ be: “Na woadze sii be wò, ame si ŋkɔe nye Yehowa la, wò ɖeɖe koe nye Dzifoʋĩtɔ ɖe anyigba blibo la dzi.” (Psalmo 83:18) Eya ta Yehowa Mawu ɖeɖe koe míesubɔna, eye esi míenye efe Ðasefowo ta la, míedzea agbagba nana amewo nyaa efe ŋkɔ ŋutɔŋutɔa.—Yesaya 43:10-12.
Míenye Kristotɔwo, eya ta míexɔe se be Yesu, si nye “Mawu fe Vi la,” * va anyigba dzi heva zu Mesia la. (Yohanes 1:34, 41; 4:25, 26) Le Yesu fe ku megbe la, Mawu fɔe ɖe tsitre wòyi dzifo. (1 Korintotɔwo 15:3, 4) Emegbe eva zu Mawu Fiaɖufea fe Fia. (Nyaɖeɖefia 11:15) Fiaɖufe ma nye dziɖuɖu ŋutɔŋutɔ si atrɔ anyigba la wòagazu Paradiso ake. (Daniel 2:44) Biblia gblɔ be: “Ame fafawo anyi anyigba la dome, eye dzi adzɔ wo geɖe ɖe ŋutifafa gbogbo la ŋuti.”—Psalmo 37:11, 29.
“Ne woxlẽ nya aɖe le Biblia me la, woxɔnɛ sena be Mawue le nu fom na yewo. Ne wodo go kuxiwo le agbe me la, wodia mɔfiafia le Mawu fe Nyaa me be yewoatsɔ akpɔ kuxia gbɔ. . . . Wobunɛ be Mawu fe Nya la gale agbe.”
Yehowa Ðasefowo xɔe se be Biblia me mɔfiamewo ate ŋu aɖe vi na amewo egbea gɔ̃ hã. (Yesaya 48:17, 18) Eya ta míewɔna ɖe mɔfiame mawo dzi pɛpɛpɛ. Le kpɔɖeŋu me, esi wònye be Biblia xlɔ̃ nu mí ku ɖe nuwɔna siwo foa ɖi míafe ŋutilã kple míafe susu ŋu ta la, míenoa atama loo alo zãa atike vɔ̃ɖiwo o. (2 Korintotɔwo 7:1) Míetsria nuwɔna siwo ŋu wofo nu tsi tre ɖo tẽe le Biblia me la hã, abe ahamumu, gbɔdɔdɔ manɔsenu kple fififi ene.—1 Korintotɔwo 6:9-11.
^ mm. 5 Biblia gagblɔ tso Yesu ŋu be eyae nye “Mawu fe Tenuvi la,” elabena eyae nye Yehowa fe nuwɔwɔ gbãtɔ, eye eya ɖeka koe Mawu ŋutɔ wɔ tẽe.—Yohanes 3:18; Kolosetɔwo 1:13-15.


text:
TA WUIADRE
Te Ðe Mawu Ŋu le Gbedodoɖa Me
Nukata wòle be míado gbe ɖa na Mawu?
Nukae míawɔ be Mawu nase míafe gbedodoɖawo?
Aleke Mawu ɖoa míafe gbedodoɖawo ŋui?
1, 2. Nukata wòle be míabu gbedodoɖa be enye mɔnukpɔkpɔ gã aɖe na mí, eye nukata wòhiã be míanya nusi Biblia fia tso gbedodoɖa ŋu?
NU SUE aɖe koe anyigba la nye ne míetsɔe sɔ kple yamenutome bliboa. Le nyatefe me, le Yehowa, amesi nye “dzi kple anyigba wɔla” ŋkume la, ɖeko amefomea fe dukɔwo katã le abe tsi toŋtoŋ le ze ŋu ene. (Psalmo 115:15; Yesaya 40:15) Ke hã Biblia gblɔ be: “Yehowa tsɔ ɖe amesiwo katã yɔnɛ, amesiwo katã yɔnɛ le nyatefe me la gbɔ. Ewɔa amesiwo katã vɔ̃nɛ la, fe didi dzi na wo, esea wofe ɣli, eye wòxɔna na wo.” (Psalmo 145:18, 19) Wò ya bu nusi nya mawo fia ŋu kpɔ ko! Wɔla ŋusẽkatãtɔ la tsɔ ɖe mía gbɔ eye eɖoa to mí ne ‘míeyɔe le nyatefe me.’ Mɔnukpɔkpɔ gã kae nye si wònye na mí be míafo nu na Mawu le gbedodoɖa me!
2 Gake ne míedi be Yehowa nase míafe gbedodoɖawo la, ke ele be míado wo ɖa le mɔ si dzi wòda asi ɖo nu. Hafi míate ŋu awɔe alea la, ele be míanya nusi Biblia fia tso gbedodoɖa ŋu. Le esia ta ele vevie be míanya nusi Ŋɔŋlɔawo gblɔ tso nya sia ŋu, elabena gbedodoɖae ana míate ɖe Yehowa ŋu kplikplikpli.
NUKATAE WÒLE BE MÍADO GBE ÐA NA YEHOWA?
3. Susu vevi siwo ta wòle be míado gbe ɖa na Yehowa dometɔ ɖekae nye ka?
3 Susu vevi siwo ta wòle be míado gbe ɖa na Yehowa dometɔ ɖekae nye be eya ŋutɔe bia be míado gbe ɖa. Efe Nya la de dzi fo na mí be: “Migatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miafe dzimedidiwo, eye mitsɔ akpedada kpe ɖe eŋuti. Eye Mawu fe ŋutifafa, si fo gɔmesesewo katã ta la, adzɔ miafe dziwo kple miafe tamesusuwo ŋu adzra wo ɖo le Kristo Yesu me.” (Filipitɔwo 4:6, 7) Godoo la, míabu ɖoɖo nyui sia si xexeame katã fe Dziɖula Gãtɔ wɔ na mí dɔmenyotɔe la nu tsɛe gbeɖe o!
4. Aleke gbedodoɖa na Yehowa edziedzi doa ŋusẽ mía kplii dome fomedodo?
4 Susu bubu si ta wòle be míado gbe ɖa enye be gbedodoɖa na Yehowa edziedzi nye mɔ si dzi míato ado ŋusẽ mía kplii dome fomedodo. Menye nane kokokoe hiãa ame aɖe hafi wòfoa nu kple exɔlɔ̃ vevi o. Ke boŋ xɔlɔ̃ vavãwo tsɔa ɖe le eme na wo nɔewo, eye wofe xɔlɔ̃wɔwɔa me sẽna ɖe edzi ne wogblɔa wofe susuwo, wofe dzimaɖitsitsiwo, kple wofe seselelãmewo na wo nɔewo faa. Le go aɖewo me la, alea tɔgbee nɔnɔmea le le mía kple Yehowa Mawu dome fomedodo me. Agbalẽ sia kpe ɖe ŋuwò nèva srɔ̃ nu geɖe ku ɖe nusi Biblia fia tso Yehowa, efe amenyenye, kple efe tameɖoɖowo ŋu ŋuti. Èva kpɔe dze sii be eli ŋutɔŋutɔ. Azɔ gbedodoɖa ʋu mɔnukpɔkpɔ na wò be nàgblɔ wò susu kple wò seselelãme ɖesiaɖe na Fofowò si le dzifo. Ne èwɔ esia la, ana nàte ɖe Yehowa ŋu geɖe wu.—Yakobo 4:8.
NUDIDI KAWO GBƆE WÒLE BE MÍAÐO?
5. Nukae fia be menye gbedodoɖawo katãe Yehowa sena o?
5 Ðe Yehowa ɖoa to gbedodoɖawo katã? Bu nya si wògblɔ na Israel-vi dzeaglã siwo nɔ anyi le nyagblɔɖila Yesaya ŋɔli ŋu kpɔ: “Ne mieli kɔ gbedodoɖa gleglegle hã la, nyemasee o, elabena ʋu yɔ asi me na mi!” (Yesaya 1:15) Esia fia be nuwɔna aɖewo ate ŋu awɔe be Mawu mase míafe gbedodoɖawo o. Eyata be Mawu nase míafe gbedodoɖawo la, nudidi vevi aɖewo li siwo gbɔ wòle be míaɖo.
6. Nu vevi siwo ana Mawu naɖo to míafe gbedodoɖa dometɔ ɖeka enye ka, eye aleke míawɔ aɖo egbɔ?
6 Nu veviawo dometɔ ɖeka enye be xɔse nanɔ mía si. (Marko 11:24) Apostolo Paulo ŋlɔ bena: “Ne xɔse mele mía si o la, míate ŋu adze Mawu ŋu o; elabena ele be, amesi ke tena va Mawu gbɔ la, naxɔ ase be, Mawu li, eye wònye tefeɖola na amesiwo dinɛ vevie.” (Hebritɔwo 11:6) Xɔse vavã si anɔ ame si mefia be woanya be Mawu li eye be eɖoa to gbedodoɖa heɖoa wo ŋu ko evɔ o. Míafe nuwɔnawoe aɖee afia be xɔse le mía si. Ele be alesi míenɔa agbee gbesiagbe nana wòadze fã be xɔse le mía si.—Yakobo 2:26.
7. (a) Nukatae wòle be míafo nu bubutɔe na Yehowa le gbedodoɖa me? (b) Aleke míaɖee afia be míedoa gbe ɖa na Mawu le ɖokuibɔbɔ kple anukwareɖiɖi me?
7 Yehowa di hã be amesiwo ado gbe ɖa na ye nawɔ esia le ɖokuibɔbɔ kple anukwareɖiɖi me. Ðe eme mekɔ fã be ele be míabɔbɔ mía ɖokui ne míele nu fom na Yehowa oa? Ne mɔnukpɔkpɔ su amewo si be woafo nu na fia alo dukplɔla aɖe la, zi geɖe wofoa nu bubutɔe wòdzena fã be amegã aɖe ŋkumee yewole. Aleke gbegbe wòhiã vevie wu be míafo nu na Yehowa bubutɔe enye si! (Psalmo 138:6) Le nyatefe me la, eyae nye “Mawu ŋusẽkatãtɔ” la. (Mose I, 17:1) Ne míele gbe dom ɖa na Mawu la, ele be míafe nuwɔna naɖee afia be míelɔ̃ ɖe edzi ɖokuibɔbɔtɔe be míebɔbɔ ɖe eyama te. Ðokuibɔbɔ sia aʋa mí hã be míado gbe ɖa tso dzi me le anukwareɖiɖi me, ahatsri nya ɖeka tɔgbe gbugbɔgagblɔ ɣesiaɣi abe kɔnu dzro aɖe ko ene.—Mateo 6:7, 8.
8. Aleke míate ŋu awɔ nu wòasɔ kple míafe gbedodoɖawo?
8 Nudidi bubu si ana Mawu naɖo to mí enye be míawɔ nu wòasɔ kple míafe gbedodoɖawo. Yehowa le mɔ kpɔm be míawɔ míafe ŋutete ɖesiaɖe le nusi míedoa gbe ɖa biana la dzi wɔwɔ me. Le kpɔɖeŋu me, ne míedoa gbe ɖa na Mawu be ‘Na nuɖuɖu si asu mía nu egbe mí’ la, ke ele be míado vevie nu le dɔ ɖesiaɖe si míate ŋui la wɔwɔ me. (Mateo 6:11; Tesalonikatɔwo II, 3:10) Ne míedoa gbe ɖa biana be wòakpe ɖe mía ŋu le ŋutilã me gbɔdzɔgbɔdzɔ aɖe dzi ɖuɖu me la, ke ele be míakpɔ nyuie afo asa na nuwɔna kple nɔnɔme ɖesiaɖe si ate ŋu akplɔ mí ade tetekpɔ me. (Kolosetɔwo 3:5) Hekpe ɖe nudidi vevi siawo ŋu la, biabia aɖewo li ku ɖe gbedodoɖa ŋu siwo wòle be míakpɔ ŋuɖoɖo na.
GBEDODOÐA ŊUTI BIABIA AÐEWO ƑE ŊUÐOÐOWO
9. Amekae wòle be míado gbe ɖa na, eye to ameka dzi?
9 Amekae wòle be míado gbe ɖa na? Yesu fia eyomedzelawo be woado gbe ɖa na “mía Fofo, si le dzifowo.” (Mateo 6:9) Eyata Yehowa Mawu ɖeka koe wòle be míafe gbedodoɖawo nayi na. Gake Yehowa di hã be míalɔ̃ ɖe ɖofe si yefe Tenuvi, Yesu Kristo, le la dzi. Abe alesi míesrɔ̃e le Ta 5 lia me ene la, edɔ Yesu ɖo ɖe anyigba dzi be wòava xe tafe ahaɖe mí tso nuvɔ̃ kple ku me. (Yohanes 3:16; Romatɔwo 5:12) Eyae nye Nunɔlagã kple Ʋɔnudrɔ̃la si wòɖo. (Yohanes 5:22; Hebritɔwo 6:20) Le esia ta Ŋɔŋlɔawo fia mí be míado gbe ɖa to Yesu dzi. Eya ŋutɔ gblɔ be: “Nyee nye mɔ la kple nyatefe la kpakple agbe la, ame aɖeke mevaa Fofo la gbɔ o, negbe to dzinye ko.” (Yohanes 14:6) Eyata hafi woase míafe gbedodoɖawo la, ele be míadoe ɖa na Yehowa to Via dzi.
10. Nukata womebia be míanɔ nɔnɔme tɔxɛ aɖeke me ne míele gbe dom ɖa o?
10 Ðe wòle be míanɔ nɔnɔme tɔxɛ aɖe me ne míele gbe dom ɖa? Ao. Yehowa mebia be míana míafe asiwo loo alo míafe ameti bliboa nanɔ nɔnɔme tɔxɛ aɖeke me kokoko o. Biblia fia be woate ŋu anɔ nɔnɔme vovovowo me ado gbe ɖa. Esiawo dometɔ aɖewoe nye anyinɔnɔ, tabɔbɔ, klodzedze, kple tsitrenɔnɔ. (Kronika I, 17:16; Nexemya 8:6; Daniel 6:11; Marko 11:25) Nusi le vevie ŋutɔŋutɔe nye dzi fe nɔnɔme nyuitɔ si anɔ ame si, ke menye nɔnɔme tɔxɛ aɖe me nɔnɔ be amewo nakpɔ o. Nyatefee, ne míele míafe gbesiagbedɔwo wɔm alo ne nɔnɔme kpata aɖe do mo ɖa la, míate ŋu ado gbe ɖa ɖe tame le afisiafi si míele. Yehowa sea gbedodoɖa mawo togbɔ be ame bubu siwo fo xlã mí manya kura be míele gbe dom ɖa o hã.—Nexemya 2:1-6.
11. Mía ŋutɔwo míafe nuhiahiã kawo ŋue míate ŋu ado gbe ɖa le?
11 Nukae míate ŋu abia le gbedodoɖa me? Biblia gblɔ be: “Ne míebia nane le [Yehowa fe] lɔlɔ̃nu la, aɖo to mí.” (Yohanes I, 5:14) Eyata míate ŋu ado gbe ɖa abia nusianu si wɔ ɖeka kple Mawu fe lɔlɔ̃nu. Ðe wònye efe lɔlɔ̃nu be míado gbe ɖa tso míafe dzimaɖitsitsiwo ŋua? Ẽ! Gbe dodo ɖa na Yehowa ate ŋu anɔ abe nufofo na xɔlɔ̃ vevi aɖe ene. Míate ŋu afo nu faa naneke maɣlamaɣlae, ‘agblɔ míafe dzimenyawo’ na Mawu. (Psalmo 62:9) Asɔ be míabia efe gbɔgbɔ kɔkɔea, elabena eyae akpe ɖe mía ŋu míawɔ nusi sɔ. (Luka 11:13) Míate ŋu abia efe mɔfiame ale be míawɔ nyametsotso nyuiwo, kpakple ŋusẽ be míate ŋu anɔ te ɖe nɔnɔme sesẽwo nu. (Yakobo 1:5) Ne míewɔ nuvɔ̃ la, ele be míabiae be wòanɔ te ɖe Kristo fe vɔsa dzi atsɔe ake mí. (Efesotɔwo 1:3, 7) Gake menye mía ŋutɔwo míafe nuhiahiãwo ŋu koe wòle be míado gbe ɖa le ya o. Ele be míado gbe ɖa ɖe ame bubuwo hã ta—ɖe míafe fometɔwo kple mía nɔvi tadeagulawo ta.—Dɔwɔwɔwo 12:5; Kolosetɔwo 4:12.
12. Aleke míate ŋu atsɔ nya siwo ku ɖe mía Fofo si le dzifo ŋu aɖo nɔfe gbãtɔ le míafe gbedodoɖawo mee?
12 Ele be nya siwo ku ɖe Yehowa Mawu ŋutɔ ŋu naxɔ nɔfe gbãtɔ le míafe gbedodoɖawo me. Susu geɖe li siwo ta wòle be míada akpe nɛ tso dzi me ɖe efe nyuiwɔwɔwo katã ta. (Kronika I, 29:10-13) Le Yesu fe kpɔɖeŋugbedodoɖa si woŋlɔ ɖe Mateo 6:9-13 me la, efia mí be míado gbe ɖa be woakɔ Mawu fe ŋkɔ ŋu, si fia be woana wòanɔ kɔkɔe. Egblɔ kplɔe ɖo be míabia be Mawu fe Fiaɖufea nava eye be woawɔ efe lɔlɔ̃nu le anyigba dzi sigbe alesi wowɔna le dzifo ene. Le nya vevi siawo siwo ku ɖe Yehowa ŋu gbɔgblɔ vɔ megbe hafi Yesu trɔ ɖe ame ŋutɔ fe nuhiahiãwo biabia ŋu. Eyata ne míawo hã míena nya siwo ku ɖe Mawu ŋu xɔ nɔfe gbãtɔ le míafe gbedodoɖawo me la, míeɖenɛ fiana be menye mía ɖokui tɔ ko dim míele o.
13. Nya kae Ŋɔŋlɔawo gblɔ tso gbedodoɖa siwo Mawu sena fe didime ŋu?
13 Aleke wòle be míafe gbedodoɖawo fe didime nanɔ? Biblia megblɔ alesi wòle be mía ŋutɔwo míafe gbedodoɖawo alo esi ame aɖe ado ɖa ɖe fufofo aɖe ta la fe didime nanɔ o. Ate ŋu anye gbedodoɖa kpui aɖe hafi míaɖu nu alo mía ŋutɔwo míafe gbedodoɖa didi si me míagblɔ míafe dzimenyawo katã na Yehowa le. (Samuel I, 1:12, 15) Gake Yesu bu fɔ amesiwo wɔa wo ɖokui ame kɔkɔewo, siwo doa gbe didiwo ɖa le dutofo, wònye ameŋkumenuwɔwɔ. (Luka 20:46, 47) Gbedodoɖa mawo mewɔa dɔ ɖe Yehowa dzi o. Nu vevitɔ enye be gbedodoɖawo natso dzi me. Eyata gbedodoɖawo fe didime ate ŋu atso hiahiãwo kple nɔnɔmeawo gbɔ.
14. Nukae Biblia di be yeagblɔ esi wòde dzi fo be ‘miyi edzi mianɔ gbe dom ɖa,’ eye aleke esia faa akɔ na amee?
14 Zi nenie wòle be míado gbe ɖa? Biblia de dzi fo na mí be, ‘miyi edzi mianɔ gbe dom ɖa,’ “minɔ gbedodoɖa dzi ɖaasi,” kple be “minɔ gbedodoɖa dzi madzudzɔmadzudzɔe!” (Mateo 26:41; Romatɔwo 12:12; Tesalonikatɔwo I, 5:17) Gake nya siawo mefia be míafɔ ko anɔ gbe dom ɖa na Yehowa kaka zã nado o. Ke boŋ ɖe Biblia le dzi dem fo na mí be míanɔ gbe dom ɖa edziedzi, be míada akpe na Yehowa ɖaasi ɖe efe nyuiwɔwɔ na mí ta, ahadi efe mɔfiame, akɔfafa, kple ŋusẽdoame. Ðe mefaa akɔ na mí be míanya be Yehowa meɖo ɣeyiɣi fe didime alo zi neni si míate ŋu ate ɖe eŋu le gbedodoɖa me fe seɖofe aɖeke oa? Ne míekpɔa ŋudzedze ɖe gbedodoɖa fe mɔnu si ʋu ɖi na mí ŋu vavã la, míadi mɔnukpɔkpɔ geɖe atsɔ ado gbe ɖa na mía Fofo si le dzifo.
15. Nukata wòle be míagblɔ “Amen” le mía ŋutɔwo míafe gbedodoɖa alo esi wodo ɖa ɖe fufofo aɖe ta fe nuwuwu?
15 Nukata wòle be míagblɔ “Amen” le gbedodoɖa fe nuwuwu? Nya “amen” gɔmee nye “nenɔ alea,” alo “neva eme nenema.” Kpɔɖeŋuwo le Ŋɔŋlɔawo me siwo fia be esɔ be míagblɔ “Amen” le mía ŋutɔwo míafe gbedodoɖa kple esi wodo ɖa ɖe fufofo aɖe ta fe nuwuwu. (Kronika I, 16:36; Psalmo 41:14) Ne míegblɔ “Amen” le mía ŋutɔwo míafe gbedodoɖa fe nuwuwu la, efia be míelɔ̃ ɖe edzi be nyaawo le vevie eye wotso dzi me na mí. Ne míegblɔ “Amen”—eɖanye ɖe tame alo míegblɔe sesĩe o—le gbe si ame aɖe do ɖa ɖe fufofo aɖe ta fe nuwuwu la, efia be míelɔ̃ ɖe nya siwo wògblɔ dzi.—Korintotɔwo I, 14:16.
ALESI MAWU ÐOA MÍAƑE GBEDODOÐAWO ŊUI
16. Kakaɖedzi kae ate ŋu anɔ mía si ku ɖe gbedodoɖa ŋu?
16 Ðe Yehowa ɖoa gbedodoɖawo ŋu ŋutɔŋutɔa? Ẽ, eɖoa wo ŋu! Kpeɖodzi sẽŋuwo le mía si si ta míaka ɖe edzi be ‘Gbedodoɖasela’ la ɖoa gbe si ame miliɔn geɖe dona ɖa le anukwareɖiɖi me ŋu. (Psalmo 65:3) Yehowa ate ŋu ato mɔ vovovowo dzi aɖo míafe gbedodoɖawo ŋu.
17. Nukata míate ŋu agblɔ be Mawu zãa efe dɔlawo kple esubɔla siwo le anyigba dzi tsɔ ɖoa míafe gbedodoɖawo ŋui?
17 Yehowa toa efe dɔlawo kple esubɔla siwo le anyigba dzi la dzi ɖoa gbedodoɖawo ŋu. (Hebritɔwo 1:13, 14) Nutefekpɔkpɔ geɖe li ku ɖe ame aɖewo siwo do gbe ɖa na Mawu bia be wòakpe ɖe yewo ŋu yewoase Biblia la gɔme eye le ema megbe kpuie ko Yehowa fe subɔlawo dometɔ aɖe va do ɖe wo gbɔ ŋu. Nutefekpɔkpɔ mawo ɖo kpe edzi be mawudɔlawoe le mɔ fiam amewo le Fiaɖufegbefãɖeɖedɔa wɔwɔ me. (Nyaɖeɖefia 14:6) Yehowa ate ŋu aʋã Kristotɔ aɖe wòava na kpekpeɖeŋu mí atsɔ aɖo gbe si míedo ɖa le ɣeyiɣi si me nane hiã mí ŋu.—Lododowo 12:25; Yakobo 2:16.
18. Aleke Yehowa toa efe gbɔgbɔ kɔkɔe kple efe Nya la dzi ɖoa esubɔlawo fe gbedodoɖawo ŋui?
18 Yehowa Mawu toa efe gbɔgbɔ kɔkɔea kple efe Nya, Biblia, hã dzi ɖoa esubɔlawo fe gbedodoɖawo ŋu. Ate ŋu afia mɔ mí ahado ŋusẽ mí to efe gbɔgbɔ kɔkɔea dzi atsɔ aɖo gbe si míedo ɖa be wòakpe ɖe mía ŋu míaɖu tetekpɔ aɖe dzii la ŋu. (Korintotɔwo II, 4:7) Zi geɖe la, míekpɔa gbe si míedona ɖa be Yehowa nafia mɔ mí fe ŋuɖoɖo le Biblia me, eye eya dzie wòtona kpena ɖe mía ŋu be míawɔ nyametsotso siwo me nunya le. Míate ŋu akpɔ mawunyakpukpui siwo akpe ɖe mía ŋu ne míele ɖokuisi Biblia nusɔsrɔ̃ wɔm kple ne míele Kristotɔwo fe agbalẽwo, abe esia ene, srɔ̃m. Míate ŋu ase Ŋɔŋlɔawo me nya vevi siwo ŋu wòhiã be míade ŋugble le la le Kristotɔwo fe kpekpewo me alo le hamemegã aɖe si tsɔ ɖe le eme na mí fe nyawo me.—Galatiatɔwo 6:1.
19. Nukae wòle be wòanɔ susu me na mí ne edze abe ɖe womele míafe gbedodoɖawo ŋu ɖom o ene?
19 Ne edze abe ɖe míafe gbedodoɖawo fe ŋuɖoɖowo mele vavam kabakaba tso Yehowa gbɔ o ene la, menye ɖe wòfia be mate ŋu aɖo wo ŋu o tae kura o. Ke boŋ ele be míaɖo ŋku edzi be Yehowa ɖoa gbedodoɖawo ŋu le eya ŋutɔ fe lɔlɔ̃nu me kple le eya ŋutɔ fe ɣeyiɣi dzi. Enya míafe nuhiahiãwo kple alesi wòakpɔ wo gbɔe nyuie wu mía ŋutɔwo gɔ̃ hã. Zi geɖe la, eɖea mɔ be ‘míanɔ ebiabia dzi, anɔ edidi dzi, anɔ ʋɔa fofo dzi.’ (Luka 11:5-10) Kutrikuku alea nana Mawu kpɔnɛ be didi vevie ye le mía me eye be xɔse akuakua ye le mía si. Gakpe ɖe eŋu la, Yehowa ate ŋu aɖo míafe gbedodoɖawo ŋu le mɔ si mía ŋutɔwo míakpɔ adze sii o nu. Le kpɔɖeŋu me, ate ŋu aɖo gbe si míedo ɖa esi míele tetekpɔ aɖe me tom ŋu to ŋusẽdodo mí be míanɔ te ɖe enu me, ke menye to eɖeɖeɖa me o.—Filipitɔwo 4:13.
20. Nukata wòle be míawɔ gbedodoɖa fe mɔnukpɔkpɔ xɔasi si ʋu ɖi na mí la ŋudɔ bliboe?
20 Aleke gbegbe míedaa akpee be xexeame katã Wɔla la tsɔ ɖe amesiwo katã doa gbe ɖa yɔnɛ le mɔ nyuitɔ nu gbɔ enye si! (Psalmo 145:18) Neva eme be míawɔ gbedodoɖa fe mɔnukpɔkpɔ xɔasi si ʋu ɖi na mí la ŋudɔ bliboe. To esia wɔwɔ me la, mɔnukpɔkpɔ dodzidzɔname sia asu mía si be míanɔ tetem ɖe Yehowa, Gbedodoɖasela la, ŋu kplikplikpli geɖe wu.


text:
Ŋkuɖodzia Nana Ðekawɔwɔ Nɔa Mawu Ƒe Amewo Dome
‘Aleke gbegbe wònyo eye wòvivinae ne nɔviwo le afi ɖeka le ɖekawɔwɔ me!’—PS. 133:1.
1, 2. Wɔna kae ana amewo nawɔ ɖeka wu le fe 2018 me, eye nu ka tae? (Kpɔ foto si le nyati sia fe gɔmedzedze.)
LE March 31, 2018 dzi, le ɣeɖoto megbe la, Mawu fe amewo kple ɖetsɔlemetɔ geɖewo afo fu hena Afetɔ Ƒe Fiẽnuɖuɖu fe wɔna la. Ame miliɔn geɖe ade Kristo fe ku fe Ŋkuɖodzia. Ƒe sia fe la, esiae nyea wɔna si foa amewo nu fu le mɔ tɔxɛ nu le anyigba dzi wu wɔna bubu ɖe sia ɖe!
2 Aleke gbegbee dzi adzɔ Yehowa kple Yesu ye nye esi ne wokpɔ anyigba dzi tɔ miliɔn geɖewo le gome kpɔm le wɔna tɔxɛ sia me le anyigba fe tefetefewo va se ɖe esime ŋkeke sia wu enu! Biblia gblɔe ɖi be ‘ameha gã aɖe si ame aɖeke mate ŋu axlẽ o, si tso dukɔ sia dukɔ, to sia to, ame fomeviwo katã kple gbegbɔgblɔ sia gbegbɔgblɔ me’ la ado ɣli be: “Míafe xɔname tso mía Mawu, ame si bɔbɔ nɔ fiazikpui la dzi kple Alẽvi la gbɔ.” (Nyaɖ. 7:9, 10) Aleke gbegbee wònyoe nye esi be míetoa fe sia fe fe Ŋkuɖodzi wɔnaa dzi dea bubu Yehowa kple Yesu ŋu!
3. Biabia kawoe míakpɔ ŋuɖoɖo na le nyati sia me?
3 Le nyati sia me la, àkpɔ ŋuɖoɖo na nyabiase ene siawo: (1) Aleke mía dometɔ ɖe sia ɖe ate ŋu adzra ɖo ɖe Ŋkuɖodzia ŋu eye Ŋkuɖodzia dede naɖe vi na mí bliboe? (2) Mɔ kawo nue Ŋkuɖodzia doa ɖekawɔwɔ si le Mawu fe amewo dome ɖe ŋgɔ le? (3) Akpa kae mawɔ atsɔ ado ɖekawɔwɔ si le Mawu fe amewo dome la ɖe ŋgɔ? (4) Ðe míava dzudzɔ Ŋkuɖodzia ɖuɖu gbe ɖeka? Ne nenemae la, ke ɣekaɣie?
ALE SI MÍADZRA ÐO ÐE ŊKUÐODZIA ŊU AHADEE BE WÒAÐE VI NA MÍ
4. Nu ka tae wòle vevie be míade Ŋkuɖodzia?
4 De ŋugble le nu si tae wòle vevie be míade Ŋkuɖodzia ŋu kpɔ. Ðo ŋku edzi be míafe kpekpewo dede nye míafe mawusubɔsubɔ fe akpa aɖe. Míeka ɖe edzi be Yehowa kple Yesu dea dzesi ame siwo dzea agbagba vevie dea Ŋkuɖodzia, si nye kpekpe vevitɔ le fea me. Míedi be woakpɔe be nu ka kee ɖadzɔ o, míade Ŋkuɖodzia, negbe ɖe manya wɔ kura o le susu aɖe ta. Ne míeɖenɛ fiana to míafe nuwɔnawo dzi be kpekpeawo le vevie na mí la, ke esia hã nye susu bubu si tae Yehowa ana míafe ŋkɔ nakpɔtɔ anɔ efe “ŋkuɖodzigbalẽ”—alo “agbegbalẽa”—si me woŋlɔ ame siwo le agbe mavɔ mɔa dzi fe ŋkɔwo ɖo la me.—Mal. 3:16; Nyaɖ. 20:15.
5. Le ŋkeke siwo do ŋgɔ na Ŋkuɖodzia me la, aleke míate ŋu ‘ado mía ɖokui kpɔ be míele xɔse la me hã’?
5 Le ŋkeke siwo do ŋgɔ na Ŋkuɖodzia me la, míate ŋu adi ɣeyiɣi ado gbe ɖa ahade ŋugble le fomedodo si le mía kple Yehowa dome ŋu vevie. (Xlẽ 2 Korintotɔwo 13:5.) Apostolo Paulo gblɔ na Kristotɔwo be: “Minɔ mia ɖokui dom kpɔ be miele xɔse la me hã.” Aleke míawɔ esiae? Míate ŋu atsɔ nyabiase siawo adzro mía ɖokui me kpɔ: ‘Ðe meka ɖe edzi vavã be nye hã mele habɔbɔ ɖeka kolia si ŋu Yehowa kpɔ ŋudzedze ɖo, si zãm wòle be yefe lɔlɔ̃nu nava eme la mea? Ðe mele nye ŋutete katã wɔm le gbefã ɖem Fiaɖufe ŋuti nya nyuia hele nu fiam amewo tso eŋua? Ðe nye nuwɔnawo le eɖem fia be mexɔe se vavã be míele ŋkeke mamlɛawo me eye Satana fe dziɖuɖu awu enu kpuiea? Ðe mekpɔtɔ ka ɖe Yehowa kple Yesu dzi abe ale si meka ɖe wo dzi esime meɖe adzɔgbe na Yehowa Mawu enea?’ (Mat. 24:14; 2 Tim. 3:1; Heb. 3:14) Ŋugbledede le nyabiase siawo tɔgbi fe ŋuɖoɖowo ŋu akpe ɖe mía ŋu míanya ame siwo fomevi míenye.
6. (a) Mɔ ɖeka pɛ kae kplɔa ame yia agbe me? (b) Aleke hamemetsitsi aɖe dzrana ɖo ɖe Ŋkuɖodzia ŋu fe sia fe, eye aleke nàte ŋu asrɔ̃ efe kpɔɖeŋua?
6 Xlẽ Biblia-srɔ̃gbalẽ siwo dzro nu si tae Ŋkuɖodzia le vevie la me eye nàde ŋugble le nu siwo nèxlẽ ŋu. (Xlẽ Yohanes 3:16; 17:3.) Mɔ ɖeka kolia si dzi míato akpɔ agbe mavɔ ye nye be ‘míanya’ Yehowa, eye ‘míaxɔ’ Yesu, si nye efe Tenuvi la ‘dzi ase.’ Ðe manyo be míaɖoe koŋ awɔ numekuku siwo akpe ɖe mía ŋu míate ɖe Yehowa kple Yesu ŋu geɖe wu be míatsɔ adzra ɖo ɖe Ŋkuɖodzia ŋu oa? Bu nu si nɔviŋutsu aɖe si nye hamemetsitsi fe geɖe la wɔna ŋu kpɔ. Ƒe geɖee nye esia la, edzraa Gbetakpɔxɔ me nyati siwo fo nu tso Ŋkuɖodzia kple lɔlɔ̃ si Yehowa kpakple Yesu ɖe fia mí ŋu la ɖo na eɖokui. Le kwasiɖa siwo do ŋgɔ na Ŋkuɖodzia me la, egbugbɔ xlẽa nyati mawo hedea ŋugble le Ŋkuɖodzia fe vevienyenye ŋu. Etsɔa nyati ɖeka alo eve aɖewo kpena esiwo li xoxo la ne ɣeyiɣiawo va le yiyim. Hamemetsitsi sia kpɔe be ne yexlẽ nyati mawo kple Ŋkuɖodzi Biblia xexlẽa hede ŋugble le wo ŋu la, yesrɔ̃a nu yeyewo tso wo me fe sia fe. Gawu la, ekpɔe be lɔlɔ̃ si le ye si na Yehowa kple Yesu la me gasẽna ɖe edzi fe sia fe. Numekuku sia tɔgbi ate ŋu ana wò lɔlɔ̃ na Yehowa kple Yesu kpakple wò ŋudzedzekpɔkpɔ ɖe nu siwo wowɔ na wò ŋu nadzi ɖe edzi, eye esia ate ŋu awɔe be Ŋkuɖodzia naɖe vi na wò geɖe wu.
ŊKUÐODZIA DOA MÍAƑE ÐEKAWƆWƆ ÐE ŊGƆ
7. (a) Nu kae Yesu do gbe ɖa bia le zã si me woɖu Afetɔ Ƒe Fiẽnuɖuɖu gbãtɔa le me? (b) Nu kae ɖee fia be Yehowa ɖo Yesu fe gbedodoɖaa ŋu?
7 Le zã si me woɖu Afetɔ Ƒe Fiẽnuɖuɖu gbãtɔa me la, Yesu do gbe ɖa be ye yomedzelawo katã nawɔ ɖeka, eye ɖekawɔwɔ xɔasi si le ye kple ye Fofo dome la nanɔ woawo hã dome. (Xlẽ Yohanes 17:20, 21.) Yehowa ɖo Via lɔlɔ̃a fe gbedodoɖa ma ŋu, eye fifia, ame miliɔn geɖe xɔe se be Yehowa ye dɔ Via ɖa vavã. Le Ŋkuɖodzia ɖuɣi la, ɖekawɔwɔ si le Yehowa Ðasefowo dome la ɖea dzesi wu ale si wònɔna le Mawu fe amewo fe kpekpe bubu ɖe sia ɖe me. Le Ŋkuɖodzia ɖuɣi la, dukɔ geɖe me tɔwo, siwo fe ŋutigbalẽ fe amadede to vovo la kpea ta le fufofewo le xexea me godoo. Le tefe aɖewo la, ame fomevi vovovowo fe fufofo alea menye nu si bɔ kura o, eye edzena na ame aɖewo gɔ̃ hã be mesɔ o. Ke hã, ɖekawɔwɔ sia nya kpɔna na Yehowa kple Yesu ŋutɔ!
8. Gbedeasi kae Yehowa na Ezekiel?
8 Ðekawɔwɔ si le mía dome la mewɔa nuku na mí Yehowa fe amewo o. Le nyatefe me la, Yehowa gblɔ eŋunya ɖi. Egblɔ na nyagblɔɖila Ezekiel be wòatsɔ ati eve, ɖeka nanye “Yuda” fe ati eye evelia nanye “Yosef” fe ati, eye wòatsɔ ati evea akpe ne woazu ati ɖeka. (Xlẽ Ezekiel 37:15-17.) “Nyabiabia Siwo Tso Exlẽlawo Gbɔ” si dze le July 2016 fe Gbetakpɔxɔ me la ɖe eme be: “Yehowa tsɔ gbedeasi aɖe si naa mɔkpɔkpɔ ame la na Ezekiel, si nye ŋugbedodo be Israel dukɔa agava wɔ ɖeka ne wotrɔ gbɔ va Ŋugbedodonyigbaa dzi. Gbedeasi ma ɖee fia hã be Mawu fe amewo awɔ ɖeka le ŋkeke mamlɛ siawo me.”
9. Aleke Ezekiel fe nyagblɔɖia me vava ɖea dzesi fe sia fe le Ŋkuɖodzia ɖuɣi?
9 Tso fe 1919 me la, Yehowa te amesiaminawo nu fofo fu vivivi ale be wogawɔ ɖeka. Woawoe le tsitre ɖi na “Yuda” fe ati la. Eyome, esi ame gbogbo aɖewo siwo si anyigba dzi nɔnɔ fe mɔkpɔkpɔ le, siwo le tsitre ɖi na “Yosef” fe ati la va wɔ ɖeka kple amesiaminawo la, amewo fe fufofo eveawo va zu “alẽha ɖeka.” (Yoh. 10:16; Zak. 8:23) Yehowa do ŋugbe be yeatsiã ati eve siawo ɖe wo nɔewo ŋu ale be woazu ati ɖeka le yefe asi me. (Eze. 37:19) Fifia, fufofo evea siaa me tɔwo va le subɔsubɔm ɖekae le Fia ɖeka, si nye Yesu Kristo, si wodo ŋutikɔkɔe na, si ŋu wofo nu tsoe le nyagblɔɖi me be enye Mawu fe “subɔla David” la te. (Eze. 37:24, 25) Ðekawɔwɔ xɔasi si woɖɔ le Ezekiel fe agbalẽa me la dzena kɔtɛ fe sia fe ne amesiamina susɔeawo kple ‘alẽ bubuawo’ siaa fo fu ɖekae hena Kristo fe ku fe Ŋkuɖodzia ɖuɖu! Ke hã, akpa kae mía dometɔ ɖe sia ɖe ate ŋu awɔ atsɔ ado ɖekawɔwɔ ma ɖe ŋgɔ?
MƆ SIWO NU MÍA DOMETƆ ÐE SIA ÐE ATE ŊU ADO ÐEKAWƆWƆ ÐE ŊGƆ LE
10. Aleke míawɔ ado ɖekawɔwɔ ɖe ŋgɔ le Mawu fe amewo dome?
10 Mɔ aɖe si dzi míate ŋu ato ado ɖekawɔwɔ si le Mawu fe amewo dome ɖe ŋgɔ lee nye be míanye ɖokuibɔbɔlawo. Esime Yesu nɔ anyigba dzi la, exlɔ̃ nu efe nusrɔ̃lawo be woabɔbɔ wo ɖokuiwo. (Mat. 23:12) Ne míebɔbɔ mía ɖokui ɖe anyi le dzi me la, míafo asa na dadagbɔgbɔ si xɔ afe ɖe xexea me. Ne míebɔbɔ mía ɖokui la, esia akpe ɖe mía ŋu be míaɖo to ame siwo le ŋgɔ xɔm le hamea me. Ema ko hafi ɖekawɔwɔ anɔ mía dome. Ƒo wo katã ta la, míafe ɖokuibɔbɔ dzea Mawu ŋu, elabena Mawu tsia “tsitre ɖe dadalawo ŋu, ke evea ɖokuibɔbɔlawo nu.”—1 Pet. 5:5.
11. Aleke ŋugbledede le Ŋkuɖodzia fe kpɔɖeŋunuawo ŋu akpe ɖe mía ŋu míado ɖekawɔwɔ ɖe ŋgɔ?
11 Nu evelia si míate ŋu awɔ atsɔ ado ɖekawɔwɔ ɖe ŋgɔ ye nye be míade ŋugble le gɔmesese si le abolo kple wain si míezãna le Ŋkuɖodzia ɖuɣi ŋu la ŋu. Do ŋgɔ na fiẽ, si me míawɔ Ŋkuɖodzia kple vevietɔ le fiẽsi ma me la, de ŋugble le gɔmesese vevi si le amɔwɔ maʋamaʋã boloa kple wain dzĩa ŋu la ŋu nyuie. (1 Kor. 11:23-25) Aboloa le tsitre ɖi na Yesu fe ŋutilã si ŋu nu vɔ̃ mele o, si wòtsɔ sa vɔe, eye wain la le tsitre ɖi na efe ʋu si wokɔ ɖi la. Gake menye nu si kpɔɖeŋunuawo le tsitre ɖi na nyanya dzro koe le vevie o. Ðo ŋku edzi be Kristo fe tafevɔsaa mee lɔlɔ̃ gãtɔ kekeake eveawo dze fãa le: gbãtɔe nye lɔlɔ̃ gã si Yehowa ɖe fia mí esi wòtsɔ via na ɖe mía ta, eye eveliae nye lɔlɔ̃ si Yesu ɖe fia esi wòlɔ̃ faa tsɔ efe agbe na ɖe mía ta. Ele be ŋugbledede le lɔlɔ̃ si woɖe fia mí ŋu naʋã míawo hã be míalɔ̃ wo. Eye ale si míawo ŋutɔwo kple mía nɔvi haxɔsetɔwo siaa lɔ̃ Yehowae la le abe ka si blaa mí ɖekae hedoa ŋusẽ ɖekawɔwɔ si le mía dome la ene.
12. Le Yesu fe lododo si ku ɖe fia si bu akɔnta kple efe kluviwo ŋu me la, aleke Yesu ɖee fia kɔtɛ be Yehowa di be míatsɔ ake mía nɔewo?
12 Nu etɔ̃lia si míate ŋu awɔ atsɔ ado ɖekawɔwɔ ɖe ŋgɔ ye nye be míatsɔ vo siwo amewo da ɖe mía ŋu la ake wo faa. Ne míewɔa esia la, míeɖenɛ fiana be míekpɔ ŋudzedze ɖe ale si Yehowa tsɔ míawo ŋutɔwo míafe nu vɔ̃wo ke mí to Kristo fe tafevɔsaa dzi la ŋu. De ŋugble le Yesu fe lododo si dze le Mateo 18:23-34 la ŋu kpɔ. Bia ɖokuiwò be: ‘Ðe nye dzi ʋãm be mawɔ nufiame si le Yesu fe lododoa me dzia? Ðe megbɔa dzi ɖi na haxɔsetɔwo hesea nu gɔme na woa? Ðe melɔ̃na faa be matsɔ ake ame siwo dze agɔ le dzinyea?’ Ele eme be nu vɔ̃ aɖewo nye ŋkubiãnya wu bubuwo eye esesẽna na amegbetɔ madeblibowo be woatsɔ vodada aɖewo ake ya. Ke hã, lododo sia na míekpɔ nu si Yehowa di tso mía si. (Xlẽ Mateo 18:35.) Yesu na eme kɔ be ne susu aɖe li si tae wòsɔ be míatsɔ agɔ si mía nɔviwo dze le mía dzi ake wo gake míegbe la, ke Yehowa hã matsɔ míafe nu vɔ̃wo ake mí o. Esia nye ŋkubiãnya vavã! Ne míetsɔa amewo fe vodadawo kea wo abe ale si Yesu fia mí be míawɔe ene la, esia kpɔa míafe ɖekawɔwɔa ta.
13. Ne míenye ŋutifafawɔlawo la, aleke esia doa ɖekawɔwɔ ɖe ŋgɔe?
13 Ne míetsɔa agɔ siwo amewo dzena le mía dzi kea wo la, míeɖenɛ fiana be míenye ŋutifafawɔlawo. Ðo ŋku edzi be apostolo Paulo xlɔ̃ nu mí be ‘míadze agbagba vevie alé gbɔgbɔ la fe ɖekanyenye la me ɖe asi le ŋutifafa fe nublanu la me.’ (Ef. 4:3) Tso fifia va de asi na esime míaɖu Ŋkuɖodzia kple le fiẽ si me míaɖu Ŋkuɖodzia me la, de ŋugble le ale si nèwɔa nu ɖe amewo ŋu la ŋu nyuie. Bia ɖokuiwò be: ‘Ðe wòdzena kɔtɛ le ŋunye be nyemeléa ame ɖe dɔ me oa? Ðe wonyam be medzea agbagba be mawɔ nu si ana ŋutifafa kple ɖekawɔwɔ nanɔ anyia?’ Esiawo nye biabia vevi siwo ŋu wòle be míabu le fea fe ɣeyiɣi sia me.
14. Aleke míate ŋu aɖee afia be ‘míedoa dzi nɔa anyi kple mía nɔewo le lɔlɔ̃ me’?
14 Nu enelia si míate ŋu awɔ atsɔ ado ɖekawɔwɔ ɖe ŋgɔe nye be míalɔ̃ amewo, abe ale si Yehowa, lɔlɔ̃ fe Mawu la lɔ̃ wo ene. (1 Yoh. 4:8) Negadzɔ gbeɖe be míagblɔ tso mía nɔvi haxɔsetɔwo ŋu be, “Ðewohĩ malɔ̃ wo ya, gake nye kpli wo míate ŋu avivi o”! Esia mawɔ ɖeka kple Paulo fe nuxlɔ̃ame si nye be ‘míado dzi anɔ anyi kple mía nɔewo le lɔlɔ̃ me’ la o. (Ef. 4:2) De dzesii be menye ɖeko wògblɔ be ‘míado dzi anɔ anyi kple mía nɔewo’ ko evɔ o. Ke egblɔ kpee be ele be míawɔe “le lɔlɔ̃ me.” Vovototo le nya eveawo dome. Ame fomevi vovovowoe le míafe hamewo me le xexea me godoo eye Yehowae he wo katã va eɖokui gbɔ. (Yoh. 6:44) Esi wònye be Yehowae he wo va eɖokui gbɔ ta la, efia be ekpɔ susu nyui siwo ta wòalɔ̃ wo ɖo. Ne Yehowa lɔ̃ wo la, ekema, aleke wɔ míawo ya míagblɔ be womedze be míalɔ̃ wo o? Ele be míalɔ̃ wo tso dzi me faa abe ale si Yehowa di tso mía si ene!—1 Yoh. 4:20, 21.
ƔEKAƔIE MÍAÐU ŊKUÐODZIA ZI MAMLƐA?
15. Aleke míewɔ nya be míava ɖu Ŋkuɖodzia zi mamlɛa gbe ɖeka?
15 Míava ɖu Ŋkuɖodzi mamlɛtɔ gbe ɖeka. Aleke míewɔ nya? Paulo gblɔ na Kristotɔ amesiaminawo le agbalẽ gbãtɔ si Mawu fe gbɔgbɔ ʋãe wòŋlɔ na Korintotɔwo la me be, zi ale si wole ŋku ɖom Yesu fe kua dzi fe sia fe la, wole “gbefã ɖem Afetɔ la fe ku va se ɖe esime wòava.” (1 Kor. 11:26) Afetɔ la fe ‘vava’ si ŋu wòfo nu tsoe le afi sia la ku ɖe Yesu fe ‘vava’ ŋu. Yesu ŋutɔ fo nu tso efe vava sia ŋu le efe nyagblɔɖi si ku ɖe nuwuwua ŋu la me. Yesu gblɔ tso xaxa gã si ava kpuie la ŋu be: “Amegbetɔvi la fe dzesi adze le dzifo, eye anyigbadzifomewo katã afa konyi vevie, eye woakpɔ Amegbetɔvi la le dzifolilikpowo dzi gbɔna kple ŋusẽ kpakple ŋutikɔkɔe gã. Eye [Yesu adɔ] efe dɔlawo ɖa kple kpẽ fe ɖiɖi gã aɖe, eye woafo efe ame tiatiawo nu fu tso ya eneawo dzi, tso dzifo fe go ɖeka dzi yi efe go kemɛ dzi.” (Mat. 24:29-31) ‘Ame tiatiawo nu fofo fu’ sia ku ɖe ɣeyiɣi si me Kristotɔ amesiamina siwo katã gakpɔtɔ le anyigba dzi la axɔ wofe dzifofetua ŋu. Xaxa gã la fe akpa gbãtɔ megbee esia adzɔ, gake adzɔ do ŋgɔ na Harmagedon-ʋa la. Eyome, ame 144,000 la katã awɔ ɖeka kple Yesu woawɔ aʋa kple anyigba dzi fiawo ahaɖu wo dzi. (Nyaɖ. 17:12-14) Ŋkuɖodzi si míagaɖu hafi woafo amesiaminawo nu fu ɖe dzifo lae anye Ŋkuɖodzi mamlɛtɔ, elabena ɣemaɣi la, Yesu ‘va’ vɔ.
16. Nu ka tae nèɖoe kplikpaa be yeade fe sia fe Ŋkuɖodzia?
16 Ðoe kplikpaa be yeade Ŋkuɖodzi si míawɔ le March 31, 2018 dzi la. Eye bia Yehowa be wòakpe ɖe ŋuwò be nàwɔ tɔwò sinua ado ɖekawɔwɔ si le efe amewo dome la ɖe ŋgɔ! (Xlẽ Psalmo 133:1.) Nenɔ susu me na wò be gbe ɖeka la, míava ɖu Ŋkuɖodzia zi mamlɛa. Gake hafi ɣemaɣi naɖo la, mina míanɔ míafe ŋutete katã wɔm be míanɔ Ŋkuɖodzia dem fe sia fe, eye míade asixɔxɔ ɖekawɔwɔ tɔxɛ si tefe míekpɔna le wɔna sia wɔɣi la ŋu.


text:
Dzɔdzɔmefɔkuwo—Ðe Wofia Be Mawu Ƒe Tame Sẽa?
NYA SI AME AÐEWO GBLƆNA: “Esi wònye be Mawue le xexea dzi ɖum ta la, efia be eyae nana dzɔdzɔmefɔkuwo dzɔna; eya ta anye be efe tame sẽ.”
NYA SI BIBLIA GBLƆ: “Xexe blibo la katã le vɔ̃ɖitɔ la fe ŋusẽ te.” (1 Yohanes 5:19) Ame kae nye “vɔ̃ɖitɔ la”? Biblia gblɔ be eyae nye Satana. (Mateo 13:19; Marko 4:15) Ðe wòsesẽ na wò be nàxɔ nya sia dzi asea? Bu nya sia ŋu kpɔ: Ne Satana fe ŋusẽ tee xexea le la, ekema eyae le ŋusẽ kpɔm ɖe amegbetɔwo dzi be woanye ɖokuitɔdilawo, ŋuklẽlawo kple ame siwo mebua wofe nuwɔnawo me tsonuwo ŋu o, abe eya ŋutɔ ke ene. Ðe nya sia mena míese nu si tae amegbetɔwo mele be lém na anyigba si dzi wole kura o la gɔme oa? Numekula geɖe gblɔna be anɔ eme be bemalémale na anyigbaa hã nana dzɔdzɔmefɔkuwo dzɔna, le mɔ sia nu be ehenɛ vanɛ loo alo nana enu gasẽna ɖe edzi, alo nana wògagblẽa nu le ame geɖe wu ŋu.
Ke nu ka tae Mawu ɖe mɔ Satana kpɔ ŋusẽ ɖe xexea dzi alea gbegbe ɖo? Nu si dzɔ le amegbetɔwo fe ŋutinya fe gɔmedzedze, esi mía dzila gbãtɔwo dze aglã ɖe Mawu fe dziɖuɖu ŋu la gɔme sese na míekpɔ ŋuɖoɖo na nya sia. Tso ɣemaɣi ke va de asi na egbea la, amegbetɔ akpa gãtɔ dze aglã ɖe Mawu fe dziɖuɖu ŋu. Esia wɔe be amegbetɔfomea va le Mawu fe futɔ Satana fe ŋusẽ te. Esia tae Yesu yɔ Satana be “xexea dzi ɖula” ɖo. (Yohanes 14:30) Ðe Satana aɖu xexea dzi tegbeea? Ao!
Yehowa * tsɔa ɖe le eme na mí eye wòsea veve ɖe mía nu le fukpekpe siwo Satana hena vaa mía dzi la me. Le nyatefe me la, amegbetɔwo fe fukpekpe tena ɖe Mawu dzi ŋutɔ. Le kpɔɖeŋu me, esime Israel viwo nɔ fu kpem la, Biblia gblɔ tso Mawu ŋu be: ‘Esi woxaxa wo ɖo la, ese veve kpli wo.’ (Yesaya 63:9) Le Mawu fe nublanuikpɔkpɔ ta la, eɖoe be yeava ɖe Satana fe ŋutasẽdziɖuɖua ɖa kpuie! Eɖo Via, Yesu Kristo, Fia be wòaɖu dzi le dzɔdzɔenyenye me tegbee.
NU SI TAE NYA SIA KA WÒ: Satana fe dziɖuɖua mete ŋu kpɔ amewo ta tso dzɔdzɔmefɔkuwo me o, gake Yesu ya fe dziɖuɖu akpɔ mía ta. Yesu kpɔ efe nusrɔ̃lawo ta tso ahom sesẽ aɖe me kpɔ. Biblia ɖɔ nudzɔdzɔa ale: “[Eblu] ɖe ya la ta hegblɔ na fu la be: ‘Zi ɖoɖoe! Dze eme!’ Eye ya la nu fa, eye ɖoɖoe zi toŋtoŋtoŋ.” Ale nusrɔ̃lawo gblɔ be: “Ame ka gɔ̃e nye esia, elabena ya kple fu kura gɔ̃ hã ɖoa toe?” (Marko 4:37-41) Nudzɔdzɔ ma na míeka ɖe edzi be Yesu akpɔ amegbetɔ toɖolawo katã ta ne eva zu Fia le dzi ɖum.—Daniel 7:13, 14.
^ mm. 5 Biblia na míenya be Mawu fe ŋkɔe nye Yehowa.


text:
Ŋkuléle Ðe Xexea Me Ŋu
United States
Kpovitɔ aɖewo le mɔ̃ɖaŋunuwo ŋu dɔ wɔm ale be woaɖe afɔku siwo dzɔna ne wole ʋuwo nyam ɖe enu la dzi akpɔtɔ. Nu siawo dometɔ ɖekae nye nane si wowɔna ɖe gaɖɔ si nɔa kpovitɔwo fe ʋuwo ŋgɔ la me eye wodea GPS-mɔfianu wo me hedana abe tu ene. Ne kpovitɔwo nya ʋu aɖe ɖe enu la, wodaa mɔfianu sia wòɖaléna ɖe ʋua ŋu. Esia wɔnɛ be wotea ŋu kplɔa ʋu si wodi be yewoalé la ɖo bɔbɔe eye mahiã be woanɔ du dzi kakaka adze afɔku o.
India
Wobu akɔnta be wowua nyɔnu ɖeka le gafofo ɖe sia ɖe me ɖe ŋutsutabianuwo ta. Togbɔ be dziɖuɖua de se be womegana ŋutsutabianu alo axɔe azɔ o hã la, wowu nyɔnu 8,200 kple edzivɔwo le fe 2012 me le esi wo srɔ̃wo alo wo srɔ̃wo fe fometɔwo bui be ŋutsutabianuawo mekɔ mo dzi o la ta.
Switzerland
Nyatakakaxɔmɔ̃ nyaŋui siwo wode sagbadre siwo nɔa towo dzi dometɔ etɔ̃ ŋu le tefe si wofo wofe aziwo le la ɖee fia be xevi siawo dzo ŋkeke 200 kple edzivɔ tematɔmatɔe va ɖo Afrika. Tsã la, tɔmelãwo ŋu koe wode dzesii le be wotea ŋu ʋuna yia didife ʋĩ ma gbegbe tematɔmatɔe.
Afrika Ƒe Dzo
Ƒudzidzodalawo fi meli 179 le tefe si woyɔna be Afrika Ƒe Dzo fe futa le April fe 2005 kple December fe 2012 dome. Xexea Me Ƒe Gadzraɖofegã bu akɔnta be ga si woxe na melifila siawo hafi woɖe asi le meliawo ŋu la ade Amerika dɔlar miliɔn 413.


text:
NUSƆSRƆ̃ 26
Aleke Míate Ŋu Akpe Asi Ðe Beléle Na Fiaɖufe Akpataa Ŋui?
Woyɔa Mawu fe ŋkɔ kɔkɔe la tɔna ɖe Yehowa Ðasefowo fe Fiaɖufe Akpata ɖe sia ɖe ŋu. Eya ta míesena le mía ɖokui me be asikpekpe ɖe akpataa me dzadzraɖo ŋu be wòanɔ dzadzɛ ahanɔ nɔnɔme nyui me la nye mɔnukpɔkpɔ tɔxɛ kple míafe subɔsubɔ kɔkɔea fe akpa vevi aɖe. Ame sia ame ate ŋu awɔ akpa aɖe.
Kpɔ gome le akpataa me dzadzraɖo me le kpakpã megbe. Le kpekpe ɖe sia ɖe megbe la, edzɔa dzi na nɔviŋutsuwo kple nɔvinyɔnuwo be yewoakplɔ Fiaɖufe Akpataa me, adzra nugododefea kple aɖuɖɔɖɔfea ɖo. Azɔ hã, wogadzraa akpata bliboa me ɖo nyuie kwasiɖa sia kwasiɖa alo ɣleti sia ɣleti. Hamemetsitsi alo subɔsubɔdɔwɔla aɖee kpɔa dɔ siawo wɔwɔ dzi, eye zi geɖe la, wozɔna ɖe mɔfiame aɖewo koŋ dzi. Le ale si hiahiãa le nu la, ame aɖewo kplɔa nu, tutua anyigba, tutua ɖi le nuwo ŋu, ɖea yiyiɖɔwo, dzɔa zikpuiawo, klɔa aɖuɖɔɖɔfeawo kple nugododefeawo hewua atike ɖe tefea, tutua fesreawo kple ahuhɔ̃eawo ŋu, tsɔa gbeɖuɖɔawo fua gbe alo dzraa gota ɖo. Ƒe sia fe la, woɖoa ŋkeke aɖe koŋ ɖi na dɔwɔwɔ tsitotsito le xɔ bliboa me kple egodo siaa ŋu. Ne míenana mía viwo hã kpea asi ɖe dɔ siawo wɔwɔ ŋu la, ekema míele kpekpem ɖe wo ŋu be woade bubu míafe tadeagufewo ŋu.—Nyagblɔla 4:17.
Kpe asi ɖe dɔ sia dɔ si hiã la wɔwɔ ŋu. Wowɔ ɖoɖo be woalé ŋku ɖe Fiaɖufe Akpata bliboa me kple egodo siaa fe nɔnɔme ŋu tsitotsito fe sia fe. Esia nana wowɔa dzadzraɖodɔ ɖe sia ɖe si wokpɔ be ehiã la bene akpataa nanɔ nɔnɔme nyui me ɣesiaɣi, ale be woagava zã ga gbogbowo ɖe dzadzraɖodɔ gãwo ŋu emegbe o. (2 Kronika 24:13; 34:10) Fiaɖufe Akpata si le dzadzɛ la nye tefe si sɔ be míade ta agu na mía Mawu la le. Ne míekpɔa gome le dɔ siawo wɔwɔ me la, míeɖenɛ fiana be míelɔ̃ Yehowa eye míedea asixɔxɔ míafe tadeagufewo ŋu. (Psalmo 122:1) Esiawo katã nana nutoa me tɔwo hã foa nu nyui le mía ŋu.—2 Korintotɔwo 6:3.
Nu ka tae wòle be míalé be na míafe tadeagufewo nyuie?
Ðoɖo kawoe wowɔ be Fiaɖufe Akpataa nanɔ dzadzɛ ɣesiaɣi?


text:
NU SI BIBLIA GBLƆ
Subɔsubɔha
Nu ka tae subɔsubɔhawo bɔ alea?
“Mieɖe asi le Mawu fe se la ŋu, gake mielé fɔ ɖe amegbetɔwo fe kɔnyinyiwo ya ŋu vevie.”
—Marko 7:8.
NYA SI BIBLIA GBLƆ
Mawusɔbɔsubɔ fe didi le amewo me eye woate ŋu aɖi kɔ na didi sia ne wosubɔ Mawu. (Mateo 5:3) Esi amewo le agbagba dzem be yewoaɖi kɔ na didi sia ta la, woɖo subɔsubɔha geɖewo anyi. Wotu subɔsubɔha siawo ɖe amegbetɔwo fe susuwo dzi ke menye Mawu fe susuwo dzi o.
Le kpɔɖeŋu me, Biblia gblɔ tso subɔsubɔha aɖe si nɔ anyi le fe alafa gbãtɔ me la me tɔwo ŋu be: “Dzo le wo me ɖe Mawu ŋu; gake menye le sidzedze vavãtɔ nu o; elabena esi womenya Mawu fe dzɔdzɔenyenye o, ke boŋ wole didim be yewoaɖo yewo ŋutɔ tɔ anyi ta la, womebɔbɔ wo ɖokuiwo ɖe Mawu fe dzɔdzɔenyenye la te o.” (Romatɔwo 10:2, 3) Nenema kee, egbea hã subɔsubɔha gbogbo aɖewo li siwo fiaa “amegbetɔwo fe sededewo.”
Ðe wòhiã kokoko be nànɔ subɔsubɔha aɖe mea?
‘Mina míanɔ mía nɔewo ŋu bum, bene míado ŋusẽ mía nɔewo hena lɔlɔ̃ kple dɔ nyuiwo wɔwɔ, eye míaganɔ míafe fufofewo gblẽm ɖi o.’—Hebritɔwo 10:24, 25.
NYA SI BIBLIA GBLƆ
Hebritɔwo 10:25 zã nya siwo nye ‘míaganɔ míafe fufofewo gblẽm ɖi o.’ Nya mawo fia be Mawu di be amewo nafo fu ɖekae ade ta agu le ɖoɖo nu. Gake ɖe wòfia be ame sia ame ŋutɔ nase ame si Mawu nye kple nu si wòdi tso mía si gɔme ale si eya ŋutɔ dia? Ao. Biblia gblɔ be ame siwo di be yewoasubɔ Mawu le mɔ si wòdi nu la, ‘nagblɔ nya ɖeka eye be woawɔ ɖeka nyuie le susu ɖeka kple tamesusu ɖeka me.’ (1 Korintotɔwo 1:10) Woanɔ hamewo me eye woalɔ̃ “nɔviwo fe habɔbɔ blibo” si le xexea me godoo la katã. (1 Petro 2:17; 1 Korintotɔwo 11:16) Ehiã be amewo nanɔ subɔsubɔha wɔɖeka si le ɖoɖo nu sia me hafi wofe nu nadze Mawu ŋu.
Ðe nàte ŋu akpɔ subɔsubɔha vavãtɔ adze siia?
“Esia me amewo katã anyae le be nye nusrɔ̃lawo mienye, ne lɔlɔ̃ le mia dome.”—Yohanes 13:35.
NYA SI BIBLIA GBLƆ
Biblia wɔ kpɔɖeŋu ku ɖe ale si míawɔ akpɔ subɔsubɔha vavãtɔ adze sii ŋu ale: “Wofe kutsetsewoe miatsɔ adze si woe. Womegbea waintsetsewo le aŋɔkawo dzi, alo gbowo le srẽwo dzi gbeɖe o, alo menye nenemae oa?” (Mateo 7:16) Mehiã be nànye atiŋutinunyala hafi ate ŋu ade vovototo gboti kple aŋɔka dome o; nenema kee mehiã be nanye subɔsubɔhaŋutinunyala hafi ade dzesi subɔsubɔha vavãtɔ o. Nu kawoe nye subɔsubɔha vavãtɔ fe kutsetse aɖewo?
Subɔsubɔha vavãtɔ fiaa nyatefe siwo le Mawu fe Nya, Biblia la me. (Yohanes 4:24; 17:17) Menye amegbetɔwo fe nunyae wofiana o.
Subɔsubɔha vavãtɔ kpena ɖe amewo ŋu wonyaa Mawu, eye wònana wonyaa Mawu fe ŋkɔ Yehowa hã.
—Yohanes 17:3, 6.
Subɔsubɔha vavãtɔ nana amewo nyana be Mawu fe Fiaɖufeae nye amefomea fe mɔkpɔkpɔ ɖeka kolia, ke menye amegbetɔwo fe dziɖuɖuwo o.
—Mateo 10:7; 24:14.
Subɔsubɔha vavãtɔ fiaa nu tso lɔlɔ̃ vavãtɔ ŋu. (Yohanes 13:35) Efia amewo be woade bubu amefomevi ɖe sia ɖe ŋu, be woazã wofe ɣeyiɣi kple nunɔamesiwo atsɔ akpe ɖe amewo ŋu eye be woafo asa na dukɔwo dome ʋawo.
—Mixa 4:1-4.
Subɔsubɔha vavãtɔ kpɔa ŋusẽ ɖe emenɔlawo fe agbenɔnɔ dzi menye kɔnu dzro aɖe ko o. Emenɔlawo nɔa agbe ɖe nu si wofiana la nu.
—Romatɔwo 2:21; 1 Yohanes 3:18.
Yehowa Ðasefowo, siwo nye magazine sia talawo, dzea agbagba toa wofe nufofo kple agbenɔnɔ dzi dea bubu Mawu ŋu. Ðe manyo be nàde kpekpe le wofe Fiaɖufe Akpata me be wò ŋutɔ nàkpɔ ale si nuwo yia edzi le afi mae oa?


text:
TA 39
Yesu Do Baba Na Dzidzime Sẽdzime Aɖe
YESU HE NYA ÐE DU AÐEWO ŊU
EGBLƆ BE YEANA GBƆDZƆE KPLE AKƆFAFA
Yesu dea bubu Yohanes Amenyrɔɖetsimelaa ŋu ŋutɔ, gake aleke ame akpa gãtɔ bua Yohanes? Yesu gblɔ be: “Dzidzime sia [ɖi] ɖevi siwo bɔbɔ nɔ ablɔ me, eye wodo ɣli gblɔ na wo nɔewo be: ‘Míeku dze na mi, ke mieɖu ɣe o; míedzi konyifaha, ke miefa avi hefo akɔta o.’”—Mateo 11:16, 17.
Yesu fe nya siawo gɔme ɖe? Eɖe nyaa me be: “Yohanes va, meɖua nu o, menoa nu o, eye amewo gblɔ be, ‘Gbɔgbɔ vɔ̃ le eme.’ Amegbetɔvi la va, eɖua nu noa nu, ke amewo gblɔ be, ‘Kpɔ ɖa! Nu tsu ɖula kple wain tsu nola, adzɔxɔlawo kple nu vɔ̃ wɔlawo xɔlɔ̃.’” (Mateo 11:18, 19) Yohanes nɔ agbe tsɛ abe Naziritɔ ene, menoa wain gɔ̃ hã o, eye dzidzime sia gblɔ be gbɔgbɔ vɔ̃ le eme. (4 Mose 6:2, 3; Luka 1:15) Yesu ya nɔ agbe abe ame bubu ɖe sia ɖe ene. Eɖua nu noa nu le mɔ si sɔ nu, gake amewo bu fɔe be enye aha tsu nola kple nu tsu ɖula. Edze abe manya wɔ be woadze ameawo ŋu o ene.
Yesu tsɔ dzidzime ma sɔ kple ɖevi siwo le ablɔ me, siwo gbe be yewomaɖu ɣe esime ɖevi bubuwo ku dze, alo afa avi esime wodzi konyifaha na wo o. Eya ta egblɔ be: “Nunya fe dɔwɔwɔwo tsoa afia dzɔdzɔe nɛ.” (Mateo 11:16, 19) Ɛ̃, ‘dɔwɔwɔawo,’ siwo nye kpeɖodzi siwo Yohanes kple Yesu na la ɖee fia be nya si wotsɔ ɖe wo ŋu la nye aʋatso.
Esi Yesu gblɔ be dzidzime ma sẽ dzi me vɔ la, eyɔ du siwo nye Korazin, Betsaida kple Kapernaum siwo me wòwɔ nukudɔwo le la, eye wòhe nya ɖe wo ŋu. Yesu gblɔ be ne ɖe yewɔ dɔ mawo le Foiniketɔwo fe du siwo nye Tiro kple Sidon me la, anye ne du mawo me tɔwo trɔ dzi me. Eyɔ Kapernaum, si nye du si me wònɔ hewɔ dɔ geɖe le la hã. Le afi ma gɔ̃ hã la, ame geɖe mexɔ edzi se o. Yesu gblɔ tso du ma ŋu be: “Anɔ bɔbɔe na Sodom-nyigba le Ʋɔnudrɔ̃gbe la wu wò.”—Mateo 11:24.
Azɔ Yesu kafu Fofoa, ame si ɣlaa gbɔgbɔmenyatefe xɔasiwo ɖe “nunyalawo kple tagbɔɖaɖɛtɔwo,” gake wòɖea nu siawo fiaa ame tsɛwo, siwo le abe ɖeviwo ene la. (Mateo 11:25) Egblɔ akɔfanamenya sia tsɔ kpe wo be: “Miva gbɔnye, mi ame siwo katã le dagbadagbam, eye agba le mia wum la, eye nye la, mana gbɔdzɔe mi. Mitsɔ nye kɔkuti la ɖo mia ɖokui dzi, eye misrɔ̃ nu tso gbɔnye, elabena mefa tu, eye mebɔbɔ ɖokuinye ɖe anyi le dzi me, eye miakpɔ gbɔdzɔe na mia ɖokuiwo. Elabena nye kɔkuti la tsɔtsɔ le bɔbɔe, eye nye agba la le wodzoe.”—Mateo 11:28-30.
Aleke Yesu naa gbɔdzɔe mae? Subɔsubɔhakplɔlawo tsɔ kɔnyinyi siwo wɔa ame kluvii, abe Sabat fe nudidi siwo le kpaɖii ene la do agba na amewo. Gake Yesu ya na gbɔdzɔe wo esi wòfia Mawu ŋuti nyatefea si me kɔnyinyi mawo mele o la wo. Efia mɔ si dzi woato akpɔ gbɔdzɔe la hã ame siwo dunyahedziɖuɖuwo te ɖe to, kpakple ame siwo nu vɔ̃ zu agba kpekpe na la. Ɛ̃, Yesu fia wo nu si woawɔ be woatsɔ wofe nu vɔ̃wo ake wo kple ale si woanɔ ŋutifafa me kple Mawu.
Ame siwo katã lɔ̃ be yewoanɔ Yesu fe kɔkuti si le wodzoea te la ate ŋu atsɔ wo ɖokuiwo aɖe adzɔgbe na Mawu ahasubɔ mía Fofo si le dzifo si sea veve ɖe ame nu eye wòkpɔa nublanui na ame la. Esia medaa agba kpekpe ɖe ame dzi o, elabena Mawu fe nudidiwo menye agba kura o.—1 Yohanes 5:3.


text:
Tenɔnɔ Ðe Egbekuxiwo Nu Dzinɔamefotɔe
“Yehowa enye sitsofe kple ŋusẽ na mí, xɔnametɔ ŋutɔ wònye le xaxawo me.”—PS. 46:2.
1, 2. Nɔnɔme sesẽ kawo me tom ame geɖe le, gake nu kae nye Mawu subɔlawo fe didi?
MÍELE ɣeyiɣi sesẽwo me. Afɔkuwo do agbogbo ɖe anyigba dzi. Anyigbaʋuʋuwo, futsotsoe gblẽnu siwo fugɔmenyigbaʋuʋu hena vɛ, dzodzeavewo, tsiɖɔɖɔwo, dzotowo fe wówo, ahom gblẽnuwo, yaliwo kple ahomya siwo nu sẽ ŋutɔ la le nu gblẽm le amegbetɔfomea ŋu. Gakpe ɖe eŋu la, fomekuxiwo kple ame ŋutɔ fe kuxi ɖefunamewo na ame geɖe lé blanui eye wole vɔvɔ̃m. Enye nyatefe matrɔmatrɔ be “azãgbe kple nuɖiɖeame” vaa mí katã dzi.—Nyagb. 9:11.
2 Mawu subɔlawo le dzi dom le nɔnɔme donuxaxaname siawo tɔgbi me. Ke hã, míadi be míanɔ dzadzraɖoɖi be míakpe akɔ kple nɔnɔme sesẽ ɖe sia ɖe si ava mía dzi le etsɔme, esi nuɖoanyi sia fe nuwuwu le afe tum. Aleke míawɔ ado dzi le nɔnɔme sesẽ siawo me eye dzi maɖe le mía fo o? Nu kae akpe ɖe mía ŋu míate ŋu akpe akɔ kple egbekuxiwo dzinɔamefotɔe?
SRƆ̃ AME SIWO WƆ NU DZINƆAMEƑOTƆE LA ƑE KPƆÐEŊUWO
3. Abe ale si wòdze le Romatɔwo 15:4 ene la, nu kae ate ŋu afa akɔ na mí ne míele nɔnɔme donuxaxanamewo me tom?
3 Togbɔ be kuxi sesẽwo le nu gblẽm le ame geɖe ŋu fifia wu tsã hã la, nɔnɔme donuxaxanamewo menye nu yeye na amegbetɔwo o. Mina míakpɔ nu siwo míate ŋu asrɔ̃ tso Mawu subɔla siwo nɔ anyi le blema, siwo do dzi le nɔnɔme sesẽwo me dzinɔamefotɔe, gbɔ la ɖa.—Rom. 15:4.
4. Nɔnɔme donuxaxaname kawo mee David do dzi le, eye nu kae kpe ɖe eŋu?
4 Bu nu siwo me David to ŋu kpɔ. Fia Saul di vevie be yeawui, efe futɔwo ho aʋa ɖe eŋu, eye wolé srɔ̃awo dzoe zi ɖeka gɔ̃ hã kpɔ, eya ŋutɔ fe asrafowo kple fometɔwo kpakple xɔlɔ̃ aɖewo mewɔ nutefe nɛ o, eye nu te ɖe edzi ɣeaɖewoɣi. (1 Sam. 18:8, 9; 30:1-5; 2 Sam. 17:1-3; 24:15, 17; Ps. 38:5-9) Biblia me nuŋlɔɖi siwo ku ɖe David fe agbemeŋutinya ŋu la ɖe ale si kuxi siawo na wòse veve vevie la fia kɔtɛ. Ke hã esiawo mena efe xɔse gbɔdzɔ o. Egblɔ le xɔse me be: “Yehowa enye mɔ na nye agbe, ame ka adzi ŋɔ nam?”—Ps. 27:1; mixlẽ Psalmo 27:5, 10.
5. Nu kae kpe ɖe Abraham kple Sara ŋu wodo dzi togbɔ be agbea sesẽ na wo hã?
5 Abraham kple Sara nɔ avɔgbadɔwo me le wofe agbemeŋkeke akpa gãtɔ me, eye wonye amedzrowo le anyigba siwo womenya o la dzi. Agbea menɔ bɔbɔe na wo ɣesiaɣi o. Le kpɔɖeŋu me, wokpe fu le dɔwuame kple dukɔ siwo fo xlã wo fe ŋɔdzidoname ta. Ke hã wodo dzi to esiawo katã me dzinɔamefotɔe. (1 Mose 12:10; 14:14-16) Nu kae kpe ɖe wo ŋu wodo dzi? Mawu fe Nya la gblɔ na mí be Abraham nɔ “du si gɔmeɖoanyi ŋutɔŋutɔwo li na la lalam, du si fe aɖaŋuwɔla kple tsola ye nye Mawu.” (Heb. 11:8-10) Abraham kple Sara fe susu nɔ nu siwo ŋugbe Mawu do na wo la ŋu, eye womena agbea fe sesẽ na nu te ɖe wo dzi alo wolé blanui o.
6. Aleke míate ŋu asrɔ̃ Hiob fe kpɔɖeŋuae?
6 Hiob to fukpekpe sesẽwo me. Bu ale si wòse le eɖokui me esime wòdze abe naneke menɔ edzi dzem nɛ o ŋu kpɔ. (Hiob 3:3, 11) Nu si gagblẽ nyaa ɖe edzie nye be, mese nu si tae nu mawo katã nɔ dzɔdzɔm ɖe edzi ɖo la gɔme bliboe o. Gake mena ta gbeɖe o. Eyi edzi lé efe fɔmaɖimaɖi kple Mawu dzi xɔse me ɖe asi. (Mixlẽ Hiob 27:5.) Kpɔɖeŋu nyui kae nye esi wòle be míasrɔ̃!
7. Nu kawo mee Paulo to le Mawu subɔsubɔ ta, gake nu kae do ŋusẽe wòte ŋu do dzi?
7 Bu apostolo Paulo fe kpɔɖeŋua hã ŋu kpɔ. Eɖo ‘afɔku me le du me, eɖo afɔku me le gbedadafo, eɖo afɔku me le atsiafu dzi.’ Egblɔ be yekpe ‘dɔwuame kple tsikɔwuame, vuvɔ kple amamanɔnɔ’ fe fu. Paulo gblɔ hã be yenɔ tɔdziʋu me wògbã ɣeaɖewoɣi, eye le wo dometɔ ɖeka me la, yenɔ “futsotsoewo nu zã blibo ɖeka kple ŋkeke blibo ɖeka.” (2 Kor. 11:23-27) Togbɔ be nu siawo katã dzɔ ɖe Paulo dzi hã la, kpɔ nya si wògblɔ esime wòsusɔ vie wòku kloe le Mawu subɔsubɔ ta megbe ɖa; egblɔ be: “Eva eme alea, bene míagaɖo ŋu ɖe mía ɖokuiwo ŋu o, ke boŋ ɖe Mawu, ame si fɔa ame kukuwo ɖe tsitre, la ŋu. Eɖe mí tso nu gã sia gbegbe, si nye ku me, eye agaɖe mí.” (2 Kor. 1:8-10) Ame geɖe meto afɔku geɖewo me abe Paulo ene kpɔ o. Ke hã mía dometɔ geɖe míesena le mía ɖokui me abe eya ke ene ɣeaɖewoɣi, eye dzidefo fe kpɔɖeŋu si wòɖo ɖi la ate ŋu afa akɔ na mí.
MÈGAÐE MƆ DZIGBÃNYAWO NAÐE DZI LE ƑOWÒ O
8. Aleke egbekuxiwo ate ŋu ana míase le mía ɖokui me? Wɔ efe kpɔɖeŋu.
8 Egbexexea me yɔ fũu kple nudzɔdzɔ donuxaxaname kple nu gbãdziname siwo naa ame geɖe sena le wo ɖokuiwo me be kuxiwo do agbogbo ɖe yewo dzi. Kristotɔ aɖewo gɔ̃ hã se le wo ɖokuiwo me nenema. Lani, * si woa kple srɔ̃aŋutsu wonɔ ɣeyiɣiawo katã fe subɔsubɔdɔa wɔm le Australia la gblɔ be esi wodo ye kpɔ eye wogblɔ na ye be no me kansa le ye ŋu la, ewɔ nuku na ye ŋutɔ eye wòdze ye kpo abe dzikedzo ene. Egblɔ be, “Dɔdamɔnu si zãm wonɔ nam la na medze dɔ vevie, eye wòna mese le ɖokuinye me be bubu aɖeke megale ŋunye o.” Tsɔ kpe ɖe esiawo katã ŋu la, ele be wòakpɔ srɔ̃a si woko dzimefu na la gbɔ. Ne míele nɔnɔme siawo tɔgbi me tom la, nu kae míate ŋu awɔ?
9, 10. (a) Nu kae mele be míaɖe mɔ na Satana wòawɔ o? (b) Aleke míawɔ ate ŋu ato xaxa siwo ŋu wofo nu tsoe le Dɔwɔwɔwo 14:22 la me?
9 Ne míele nɔnɔme sesẽwo me tom la, ele be míaɖo ŋku edzi be Satana fe didie nye be yeazã xaxa siwo vaa mía dzi la atsɔ ana míafe xɔse me nagbɔdzɔ eye yeana míanɔ nu xam. Gake mele be míaɖe mɔ nɛ o. Lododowo 24:10 gblɔ be: “Ne ègbɔdzɔ le xaxaɣi la, ekema ŋusẽ boo mele ŋuwò o.” Ŋugbledede le Biblia me kpɔɖeŋuwo, abe esiwo me míedzro va yi ene, ŋu akpe ɖe mía ŋu míalé dzi ɖe fo ne míele kuxi sesẽwo me tom.
10 Ele be wòanɔ susu me na mí hã be míate ŋu aɖe kuxi siwo katã le fu ɖem na mí la ɖa o. Le nyatefe me la, mele be míakpɔ mɔ na esia o. (2 Tim. 3:12) Dɔwɔwɔwo 14:22 gblɔ be: “Ele be míato xaxa geɖewo me hafi age ɖe Mawu fiaɖufe la me.” Le esi dzi naɖe le fowò tefe la, ɖe manyo wu be nàbu nɔnɔme siwo me tom nèle la be wonye mɔnukpɔkpɔ na ye be yeado dzi atsɔ aɖee afia be yexɔe se be ŋutete le Mawu si be akpe ɖe ye ŋu oa?
11. Aleke míawɔ be agbemekuxiwo nagaɖe dzi le mía fo o?
11 Ele be míana míafe susu nanɔ nu nyuiwo ŋu. Mawu fe Nya la gblɔ na mí be: “Dzi konu nana mo kɔna; ke ne dzi le nu xam la, ekema wɔna vɔna le dzidefo ŋu.” (Lod. 15:13) Ɣeyiɣi didi aɖee nye esia atikewɔlawo kpɔe be, ne ame fe susu le nu nyuiwo ŋu la, edaa gbe le ame ŋu. Esi wona atikekui aɖe si menye atike ŋutɔŋutɔ o la dɔnɔ geɖewo la, wose le wo ɖokuiwo me be nɔnɔmea ka ɖe eme na yewo, elabena wosusu be wole kpekpeɖeŋu nam yewo. Le go bubu me la, dɔnɔwo fe nɔnɔmea gasẽna ɖe edzi ne wogblɔ na wo be atike si woawɔ na wo la agblẽ nane le wo ŋu. Kpɔɖeŋu sia ɖee fia be, ne míele nɔnɔme siwo ŋu míate ŋu awɔ naneke le o ŋu bum ɣesiaɣi la, dzi ava ɖe le mía fo. Gake míeda akpe be Yehowa naa kpekpeɖeŋu ŋutɔŋutɔ mí. Le dzɔdzɔmefɔkuwo gɔ̃ hã me la, ade dzi fo na mí to efe Nya la, kpekpeɖeŋu si mía nɔviwo naa mí, kple efe gbɔgbɔ kɔkɔe fe ŋusẽ dzi. Nu siawo ŋu bubu ana dzi naɖo mía fo. Le esi nànɔ nɔnɔme sesẽ siwo me tom nèle ŋu bum tefe la, wɔ nu si me nunya le be nàte ŋu ado dzi le wo dometɔ ɖe sia ɖe me eye wò susu nanɔ nu nyui siwo su asiwò le agbe me la ŋu boŋ.—Lod. 17:22.
12, 13. (a) Nu kae kpe ɖe Mawu subɔlawo ŋu wodo dzi esi dzɔdzɔmefɔkuwo gblẽ wofe nuwo dome? Wɔ efe kpɔɖeŋu. (b) Ne dzɔdzɔmefɔkuwo dzɔ la, aleke nu si wòle be ame natsɔ aɖo nɔfe gbãtɔ le agbe me la dzena kɔtɛ?
12 Le fe ʋɛ siwo va yi me la, dzɔdzɔmefɔku sesẽwo dzɔ le dukɔ aɖewo me. Eɖe dzesi ŋutɔ be nɔvi siwo le dukɔ mawo me la dometɔ geɖe do dzi ale gbegbe. Gake esia mefia be enɔ bɔbɔe na wo o. Le fe 2010 fe gɔmedzedze la, anyigbaʋuʋu gã aɖe kple futsotsoe gblẽnu si ɖe amewo le Chile (Chili) la gblẽ mía nɔvi geɖewo fe afewo kple nunɔamesiwo dome, eye wo dometɔ aɖewo fe dɔwɔfewo hã dome gblẽ. Le nu siawo katã me la, dzo nɔ nɔviawo me ɖe Yehowa fe subɔsubɔdɔa ŋu. Samuel si fe afe gbã keŋkeŋ la gblɔ be: “Le nɔnɔme sesẽ mawo gɔ̃ hã me la, nye kple srɔ̃nye míedzudzɔ kpekpeawo kple gbeadzi dede gbeɖe o. Mexɔe se be numame siawo kpe ɖe mía ŋu be dzi meɖe le mía fo o.” Woa kple nɔvi bubuwo siaa woɖe susu ɖa le dzɔdzɔmefɔkua dzi eye wolé fɔ ɖe Yehowa subɔsubɔ ŋu.
13 Le September 2009 me la, tsi gã aɖe dza eye wòɖe Manila dua fe akpa 80 le alafa me, le Philippines. Kesinɔtɔ aɖe si nu geɖe dome gblẽ na la gblɔ be: “Tsiɖɔɖɔa na ame sia ame sɔ kple nɔvia, ewɔe be gatɔwo kple ame dahewo siaa to nɔnɔme sesẽwo me hekpe fu ɖekae.” Esia na míeɖo ŋku aɖaŋu nyui si Yesu ɖo na mí be, “Mifo nu xɔasiwo nu fu na mia ɖokui ɖe dzifo, afi si agbagblaʋui alo ɣebia megblẽa nu le o, eye fiafitɔwo medzea kpɔ va fia fi le o,” la dzi. (Mat. 6:20) Ga kple nunɔamesiwo nu yina kaba, eya ta ne míetsɔ wo ɖo nɔfe gbãtɔ le agbe me la, ana ŋu nakpe mí. Ðe nunya mele eme wu be míatsɔ mía kple Yehowa dome fomedodo, si ate ŋu akpɔtɔ anɔ anyi ɖaa, nu ka kee ɖadzɔ o, la aɖo nɔfe gbãtɔ le agbe me oa?—Mixlẽ Hebritɔwo 13:5, 6.
SUSU SIWO TA WÒLE BE DZI NANƆ MÍA ƑO
14. Susu kawo tae wòle be dzi nanɔ mía fo ɖo?
14 Yesu gblɔ na efe nusrɔ̃lawo be kuxiwo anɔ anyi le yefe anyinɔɣia, gake egblɔ na wo be: “Dzika negatso mia fo o.” (Luka 21:9) Esi wònye be eyae nye míafe Fia, eye xexe bliboa Wɔla le megbe na mí ta la, ele be dzi nanɔ mía fo. Paulo de dzi fo na Timoteo esime wògblɔ nɛ be: “Mawu mena vɔvɔ̃gbɔgbɔ mí o, ke ŋusẽ kple lɔlɔ̃ kpakple ŋuɖɔɖo fe gbɔgbɔ boŋ.”—2 Tim. 1:7.
15. Nya kawoe Mawu subɔla aɖewo gblɔ tso ale si woɖoa ŋu ɖe Mawu ŋui la ŋu; aleke míawɔ be dzi nanɔ mía fo abe woawo ke ene?
15 Kpɔ kakaɖedzinya siwo Mawu subɔla aɖewo gblɔ ɖa. David gblɔ be: “Yehowa enye nye ŋusẽ kple nye akpoxɔnu, eya ŋu nye dzi le ŋu ɖom ɖo, eye wòxɔ nam; eya ta nye dzi le aseye tsom.” (Ps. 28:7) Paulo gblɔ kakaɖedzitɔe be: “Le nu siawo katã me la, míeɖua dzi bliboe to ame si lɔ̃ mí la dzi.” (Rom. 8:37) Nenema kee esi Yesu fe kuɣi gogo la, ena efe nusrɔ̃lawo kpɔe dze sii kɔtɛ be fomedodo sẽŋu aɖe le ye kple Mawu dome esi wògblɔ be: “Menye nye ɖekae li o, elabena Fofo la li kplim.” (Yoh. 16:32) Nu kae nyagbɔgblɔ siawo ɖe fia? Woɖee fia be ame siawo katã ɖoa ŋu ɖe Yehowa ŋu bliboe. Ne míawo hã míeɖoa ŋu ɖe Mawu ŋu nenema la, esia ate ŋu ana dzidefo si míehiã la nasu mía si ne míedo go kuxi sesẽwo.—Mixlẽ Psalmo 46:2-4.
WƆ ÐOÐO SIWO MAWU WƆ BE DZI NANƆ MÍA ƑO LA ŊU DƆ
16. Nu ka tae Mawu fe Nya la sɔsrɔ̃ le vevie na mí?
16 Mí Kristotɔwo fe dzidefo metsoa míawo ŋutɔwo fe ŋusẽ me o. Ke boŋ Mawu ŋuti sidzedze si su mía si kple ŋuɖoɖo ɖe eyama ŋu gbɔe wòtsona. Míate ŋu adze si eyama ahaɖo ŋu ɖe eŋu ne míesrɔ̃a efe Nya, Biblia, si woŋlɔ ɖi la. Nɔvinyɔnu aɖe si blanuiléledɔ le fu ɖem na la ɖe nu si kpena ɖe eŋu la me be yexlẽa mawunyakpukpui siwo faa akɔ na ye la zi gbɔ zi geɖe. Ðe míele wɔwɔm ɖe mɔfiame si nye be míanɔ fometadedeagu wɔm edziedzi la dzia? Nu siawo wɔwɔ akpe ɖe mía ŋu míafe tamesusu nasɔ kple hakpala, si gblɔ be, “Aleke gbegbe nyemehelɔ̃a wò se lae o! Nye ŋugbledede wònye ɖaa,” la tɔ.—Ps. 119:97.
17. (a) Ðoɖo kae ate ŋu akpe ɖe mía ŋu dzi nakpɔtɔ anɔ mía fo? (b) Aleke agbemeŋutinya aɖe si wota ɖe míafe magazineawo me la kpe ɖe ŋuwòe?
17 Tsɔ kpe ɖe eŋu la, Biblia srɔ̃gbalẽ siwo me nyawo doa ŋusẽ míafe ŋuɖoɖo ɖe Yehowa ŋu la le mía si. Nɔvi geɖewo kpɔe be agbemeŋutinya siwo wotana ɖe míafe magazinewo me la kpena ɖe yewo ŋu ŋutɔ. Nɔvinyɔnu aɖe si le Asia, si blanuiléledɔ si tsoa tagbɔdɔléle gbɔ le fu ɖem na la kpɔ dzidzɔ esi wòxlẽ nɔviŋutsu aɖe si nye dutanyanyuigblɔla tsã, si kpe akɔ kple dɔléle sia ke dzidzedzetɔe, la fe agbemeŋutinya. Nɔvinyɔnua ŋlɔ bena, “Ekpe ɖe ŋutinye mese nye kuxia gɔme eye mɔkpɔkpɔ su asinye.”
18. Nu ka tae wòle be míanɔ gbe dom ɖa zi gbɔ zi geɖe?
18 Ðoɖo bubue nye gbedodoɖa. Esia ate ŋu akpe ɖe mía ŋu le nɔnɔme ɖe sia ɖe me. Apostolo Paulo te gbe ɖe ale si gbegbe gbedodoɖa le vevie la dzi esi wògblɔ be: “Migatsi dzimaɖi le naneke ŋuti o, ke boŋ le nu sia nu me la, mitsɔ gbedodoɖa kple kokofofo kpakple akpedada ana Mawu nanya miafe didiwo; eye Mawu fe ŋutifafa, si foa susu ɖe sia ɖe ta la, adzɔ miafe dziwo kple miafe tamesusuwo ŋu to Kristo Yesu dzi.” (Flp. 4:6, 7) Ðe míedoa gbe ɖa zi gbɔ zi geɖe be ŋusẽ si ana míanɔ te ɖe kuxiwo nu la nasu mía sia? Alex, nɔviŋutsu aɖe si le Britain, si blanuiléledɔ ɖe fu na ɣeyiɣi didi aɖe la, gblɔ be: “Nufofo na Yehowa le gbedodoɖa me kple toɖoɖo eyama to efe Nya la xexlẽ dzi ye nye nu vevi si kpe ɖe ŋunye.”
19. Aleke wòle be míabu Kristotɔwo fe kpekpewo dedee?
19 Hadede kple mía nɔviwo le kpekpewo me hã nye ɖoɖo vevi si kpena ɖe mía ŋu. Hakpala aɖe ŋlɔ bena: “Yehowa fe xɔxɔnuwo le nye luʋɔ dzrom yi menye ke.” (Ps. 84:3) Ðe míawo hã míesena le mía ɖokui me nenema? Lani, si ŋu míefo nu tsoe va yi la gblɔ ale si wòbua hadede kple nɔvi Kristotɔwoe ale: “Menye be ne melɔ̃ ye made kpekpewo o. Menyae be ne medi be Yehowa nakpe ɖe ŋunye mado dzi la, ele be made kpekpewo.”
20. Aleke gomekpɔkpɔ le gbefãɖeɖedɔa me akpe ɖe mía ŋui?
20 Veviedodonu le Fiaɖufegbefãɖeɖedɔa me hã doa ŋusẽ mí. (1 Tim. 4:16) Nɔvinyɔnu aɖe si le Australia, si to kuxi gbogbo aɖewo me le agbe me la gblɔ be: “Medzroam be made gbeadzi o, gake hamemetsitsi aɖe kpem be nye kpli ye míayi gbeadzi. Meyi kplii. Yehowa anya nɔ kpekpem ɖe ŋunye to mɔ sia dzi; ɣesiaɣi si mekpɔ gome le subɔsubɔdɔa me la, mekpɔa dzidzɔ ŋutɔ.” (Lod. 16:20) Ame geɖe kpɔe be esi yewole kpekpem ɖe ame bubuwo ŋu be woaxɔ Yehowa dzi se la, esia do ŋusẽ yewofe xɔse. Ne wole esia wɔm la, wotea ŋu ɖea wofe susu ɖa le woawo ŋutɔwo fe kuxiwo dzi eye wotsɔa susu ɖoa nu siwo le vevie wu la dzi.—Flp. 1:10, 11.
21. Kakaɖedzi kae le mía si ku ɖe kuxi siwo míedoa goe ŋu?
21 Yehowa wɔ ɖoɖo gbogbo aɖewo siwo akpe ɖe mía ŋu míanɔ te ɖe egbekuxiwo nu dzinɔamefotɔe. Ne míewɔa ɖoɖo siawo katã ŋu dɔ eye míedea ŋugble le Mawu subɔla siwo wɔ nu dzinɔamefotɔe fe kpɔɖeŋuwo ŋu hesrɔ̃a woamawo la, míeka ɖe edzi be míate ŋu akpe akɔ kple kuxiwo dzidzedzetɔe. Togbɔ be míate ŋu ava to kuxi geɖewo me esime nuɖoanyi sia fe nuwuwu le afe tum hã la, míate ŋu ase le mía ɖokui me abe Paulo ene, esi wògblɔ be: “Woxlã mí ɖe anyi, gake wometsrɔ̃ mí o. . . . Eya ta míenaa ta o.” (2 Kor. 4:9, 16) Le Yehowa fe kpekpeɖeŋu me la, míate ŋu anɔ te ɖe egbekuxiwo nu dzidzedzetɔe.—Mixlẽ 2 Korintotɔwo 4:17, 18.
^ mm. 8 Míetrɔ ŋkɔ aɖewo.


text:
ENUKPLAKPLA 5
Susu ci yí taɖo Mawu wa nyigban lɔɔ?
1. Nyi yí taɖo Mawu wa nyigban lɔɔ?
Yehowa sɔ nyigban na agbetɔwo. Mìwo xwe enyi. Déwa Adamu koɖo Ɛva mɔ woaji aɖɔ jeŋkwimɛ o. Ðoɔ, Mawu wa Mawudɔlawo do jeŋkwimɛ xoxoxo. (Job 38:4, 7) Mawu sɔ agbetɔ ŋkɔtɔ do Paradiso ci woyɔ mɔ Edɛn kpa mɛ. (Gɔnmɛjeje 2:15-17) Yehowa na Adamu koɖo yijijimɛviwo mɔnukpɔkpɔ mɔ woanɔ agbe tɛgbɛɛ le jijɔ mɛ le nyigban ji.—Hlɛn Ehajiji Wema 37:29; 115:16.
Le gɔnmɛjeje mɛɔ, Edɛn kpa ɖekɛ kpaŋ yí nyi paradiso. Asu koɖo ashi ŋkɔtɔ yí aji aɖɔ nyigban lɔ ji. Le ŋkɔyiyi mɛɔ, woana yí nyigban lɔ pleŋ atrɔ paradiso. (Gɔnmɛjeje 1:28) Nyigban dagu kpɔ gbeɖe o. Anyi agbetɔwo nɔxu tɛgbɛɛ.—Hlɛn Ehajiji Wema 104:5.
2. Nyi yí taɖo nyigban denyi paradiso le egbɛmɛɔ?
Adamu koɖo Ɛva gbe tonusese nɔ Mawu. Eyi taɖo Yehowa nya wo ti le Edɛn kpa lɔ mɛ. Paradiso lɔ bu, yí mɛɖekpokpui detɛnŋ trɔɖwii o. So hwenɔnu yí amɛ baɖawo vaɖɔ nyigban lɔ ji.—Hlɛn Gɔnmɛjeje 3:23, 24.
Yehowa tashi susu ci yí eɖo do agbetɔwo nu le gɔnmɛjeje mɛa? Oo! Ŋsɛnwo Pleŋtɔ yí enyi. Ŋɖekpokpui datɛnŋ aglui o. (Ezai 45:18) Ána yí enuwo avanɔ nɔ agbetɔwo shigbe lé eji do le gɔnmɛjejeɛ mɛ nɛ.—Hlɛn Ehajiji Wema 37:11, 34.
3. Lé woatrɔ aɖo paradiso lɔ doɔ?
Woatrɔ aɖo paradiso do nyigban ji le Yesu cɛkpakpa hwenu. Le ahwa ci woyɔnɔ mɔ Harmagedɔn mɛɔ, Yesu anɔ ŋkɔ nɔ Mawudɔlawo yí woagu amɛ ciwo yí fɔn gu do Mawu ji. Le yigoduɔ, Yesu ale Satana do gamɛ nanɔ exwe 1 000. Yesu acɔn alɔ Mawu mɛwo ji, yí woaci agbe le ahwa lɔ mɛ. Woanɔ agbe tɛgbɛɛ le jijɔ mɛ le paradiso mɛ le nyigban ji.—Hlɛn Enyɔdasɛ 20:1-3; 21:3, 4.
4. Hwenu efunkpekpewo avɔɔ?
Hwenu yí Mawu agu enu baɖawawa le nyigban jiɔ? Yesu na “jeshidu” ciwo yí adasɛ mɔ mìle xexe lɔ vɔvɔnu. Enuvwin ciwo yí jɔkɔ le xexe lɔ mɛ na yí agbetɔwo gbe le afɔku mɛ. Wogbedasɛ mɔ mìle “xexe lɔ [vɔvɔnu].”—Hlɛn Matie 24:3, 7-14, 21, 22.
Le exwe 1 000 nɔ Yesu cɛkpakpa so jeŋkwimɛ va nyigban ji hwenuɔ, áɖe efunkpekpewo pleŋ si. (Ezai 9:6, 7; 11:9) Yesu danyi Efyɔ ɖekɛ o. Ágbenyi Vɔsatɔgan ci yí aɖe mɛciwo yí lɔn Mawu nuvɔnwo pleŋ si. Le kleŋ mɛɔ, Mawu ato Yesu ji agu edɔ̀lele, nyɔxokuku, koɖo eku.—Hlɛn 1 Korɛntitɔwo15:26; Ezai 33:24.
5. Miwo yí avanɔ agbe le paradiso mɛɔ?
Amɛ ciwo yí setonu nɔ Mawu anɔ paradiso mɛ. (1 Ӡan 2:17) Yesu dɔ yinukplaviwo mɔ wole ji amɛ fafawo, keŋ akplawo lé woawɛ nɔ́ Mawu akpɔ jijɔ do wo nu. Egbɛmɛɔ, Yehowa kpekpeɛ do amɛ linlɔn (miliɔn) nɛniɖe nu nɔ woavanɔ agbe le paradisonyigban ji le esɔmɛ. (Zefaniya 2:3, NWT) Le Yehowa Kunuɖetɔwo Fyɔɖuxuxɔwo mɛɔ, wokplanɔ lé woawɛ anyi asu koɖo vida nywi, ashi koɖo vinɔ nywi do. Ðeviwo koɖo wowo jilawo sɛnnɔ Mawu doju, yí gbeplanɔ lé woawɛ akpɔ nyɔna so eŋɛnywi lɔwo mɛ.—Hlɛn Mishe 4:1-4.


text: 4 Eya ta nɔvinye lɔlɔ̃tɔ, siwo le dzroyem vevie, nye dzidzɔ kple nye fiakuku la, minɔ te sesĩe alea le Afetɔ la me, nye lɔlɔ̃tɔwo.2 Mele nu xlɔ̃m Ewodia, eye mele nu xlɔ̃m Sintixe, be wofe tamesusu nanɔ ɖeka le Afetɔ la me.3 Ɛ̃, mele kuku ɖem na wò hã, hati kɔkutitsɔla vavã, be nànɔ kpekpem ɖe nyɔnu siawo ŋu, ame siwo ʋli kplim aduadu le nya nyui la ta hekpe ɖe Klemens kpakple hanyedɔwɔla susɔeawo ŋu, ame siwo fe ŋkɔwo le agbegbalẽa me.4 Dzi nedzɔ mi le Afetɔ la me ɖaasi. Megale egblɔm ake be: Dzi nedzɔ mi!5 Mina amewo katã nanyae be nugɔmeselawo mienye. Afetɔ la gogo.6 Migatsi dzimaɖi le naneke ŋuti o, ke boŋ le nu sia nu me la, mitsɔ gbedodoɖa kple kokofofo kpakple akpedada ana Mawu nanya miafe didiwo;7 eye Mawu fe ŋutifafa, si foa susu ɖe sia ɖe ta la, adzɔ miafe dziwo kple miafe tamesusuwo ŋu to Kristo Yesu dzi.8 Mlɔeba la, nɔviwo, nu siwo katã nye nyatefe, nu siwo katã ŋu wòhiã be woabu vevie, nu siwo katã le dzɔdzɔe, nu siwo katã le dzadzɛ, nu siwo katã dze na lɔlɔ̃, nu siwo katã ŋu wofoa nu nyui le, ne nɔnɔme nyui aɖe li, eye ne nane li si dze kafukafu la, minɔ nu siawo ŋu bum.9 Nu siwo miesrɔ̃, eye miexɔ, eye miese, eye miekpɔ le gbɔnye la, minɔ nu siawo wɔwɔ dzi; eye ŋutifafa fe Mawu la anɔ anyi kpli mi.10 Mele dzidzɔ geɖe kpɔm le Afetɔ la me, be miegate ŋunye bubu ake; mienɔ nye nyonyo ŋu bum vavã, gake mɔnukpɔkpɔ mesu mia si mieɖee fia o.11 Menye ɖe mele esia gblɔm abe ɖe nu hiãm ene o, elabena le nɔnɔme ɖe sia ɖe si me mele la, mesrɔ̃e be ele be nu siwo le asinye la nadze ŋunye.12 Ɛ̃, menya ale si nu hiãa ame, ɛ̃, menya ale si nu bɔna ɖe ame si. Le nu sia nu kple nɔnɔme ɖe sia ɖe me la, mesrɔ̃ nu ɣaɣla sia: be manya ale si woɖia fo kple ale si dɔ wua ame, ale si nu bɔna ɖe ame si kple ale si nu hiãa ame.13 Le nuwo katã gome la, mekpɔa ŋusẽ tso ame si doa ŋusẽm la gbɔ.14 Ke hã, miewɔe nyuie, be miezu gomekpɔlawo kplim le nye xaxawo me.15 Le nyatefe me la, mi Filipitɔwo mienyae hã be, le nya nyui la gbɔgblɔ fe gɔmedzedze me, esi medzo le Makedonia la, hame aɖeke mekpɔ gome kplim le nunana kple nuxɔxɔ fe nya me o, negbe miawo ko;16 elabena esime menɔ Tesalonika kura gɔ̃ hã la, mieɖo nu siwo hiãm la ɖem, menye zi ɖeka ko o, ke boŋ zi eve sɔŋ.17 Menye be ɖe mele nunana la dim vevie o, ke boŋ kutsetse, si ana miakpɔ viɖe geɖe ɖe edzi la dim mele vevie.18 Ke hã, nuwo katã le asinye, eye wosɔ gbɔ nam. Meyɔ gba go fifia si mexɔ nu siwo mieɖo ɖem to Epafrodito dzi la, nu siwo nye ʋeʋẽ lilili, vɔsa nyui, si dzea Mawu ŋu la.19 Nye Mawu hã ana nu siwo katã miahiã la mi, le efe ŋutikɔkɔe fe kesinɔnuwo nu to Kristo Yesu dzi.20 Ke mía Mawu kple Fofo la tɔ nanye kafukafu tso mavɔ me yi mavɔ me. Amen.21 Mido gbe na ame kɔkɔe ɖe sia ɖe si le fomedodo me kple Kristo Yesu la nam. Nɔvi siwo le gbɔnye la do gbe na mi.22 Ame kɔkɔewo katã do gbe na mi, vevietɔ ame siwo le Kaisaro fe afe me.23 Afetɔ Yesu Kristo fe amenuveve nanɔ anyi kple gbɔgbɔ si mieɖena fiana la.


text:
DUKƆWO KPLE AMEWO
Tsaɖiɖi Yi Brazil
BRAZILTƆ gbãtɔwo nye adedalawo kple agbledelawo. Portugaltɔ du yeye dilawoe tsɔ Katolikoha vɛ, eye wotu sɔlemexɔ kple gbedoxɔ geɖewo. Wotsɔ atinu kpakpɛ siwo ŋu wofa sika ɖo la ɖo atsyɔ̃ kpeɖii na xɔ siawo dometɔ aɖewo.
Tso fe 1500 fe domedome va se ɖe fe 1800 fe domedome la, wotsɔ tɔdziʋu lɔ kluvi siwo ade miliɔn ene tso Afrika va Brazil be woawɔ dɔ le agblewo dzi. Kluvi siawo tsɔ wofe kɔnuwo va Brazil. Kɔnu siawo va zu Braziltɔ siwo nye Afrikatɔwo fe dzidzimeviwo la fe subɔsubɔha siwo dometɔ aɖewoe nye macumba kple candomblé. Afrikatɔwo fe nuwɔnawo kpɔ ŋusẽ ɖe Brazil hadzidzi, ɣeɖuɖu kple wofe nuɖuɖuwo dzi.
Braziltɔwo fe nuɖuɖuwo dometɔ ɖekae nye feijoada si wosrɔ̃ tso Portugaltɔwo gbɔ. Enyea tadi siwo wotsɔa lã kple ayi yibɔ wɔna, eye wotsɔa mɔlu kple gboma fomevi aɖe ɖunɛ. Le fe 1800 kple fe 1900 me la, ame miliɔn geɖe ʋu tso Europa (vevietɔ tso Germany, Italy, Poland kple Spain), Japan kpakple dukɔ bubuwo me va tsi Brazil.
Egbea, Yehowa Ðasefo 750,000 aɖewoe le Brazil dukɔa me godoo, eye wofe hamewo le 11,000. Wosrɔ̃a Biblia kple ame 800,000 kple edzivɔwo. Yehowa Ðasefo xɔtudɔwɔlawo fe fufofo 31 woe le dukɔa me eye woyia nuto vovovowo me ɖakpena ɖe Ðasefo siwo le nuto mawo me ŋu wotua Fiaɖufe Akpatawo hedzraa bubuwo ɖo ale be wofe haxɔsetɔwo nakpɔ tefe siwo woawɔ kpekpewo le. Fiaɖufe Akpata siwo wotuna kple esiwo wodzrana ɖo fe sia fe la fe xexlẽme nye 250 va se ɖe 300. Tso March 2000 va se ɖe fifia la, wowu Fiaɖufe Akpata tutu dɔ 3,647 nu.
ÈNYAA?
Amazon-tɔsisia me tsiwo sɔ gbɔ wu tɔsisi ɖe sia ɖe tɔ, eye wòkeke kilometa 6,275 kple edzivɔ


text: 3 David viŋutsu siwo wodzi nɛ le Hebron+ woe nye esi: Amnon,+ efe ŋgɔgbevi, si dada nye Ahinoam+ si tso Yezreel; eveliae nye Daniel, si nye Karmeltɔ Abigail+ fe vi;2 etɔ̃liae nye Absalom,+ si nye Maaka, Gesur-fia Talmai vinyɔnu fe vi; eneliae nye Adoniya,+ si nye Hagit vi;3 atɔ̃liae nye Sefatiya, si dada nye Abital; adeliae nye Yitream, si dada nye Egla, David srɔ̃.4 Wodzi vi ade siawo nɛ le Hebron; eɖu fia le afi ma fe adre kple ɣleti ade, eye wòɖu fia le Yerusalem fe blaetɔ̃ vɔ etɔ̃.+5 Ame siwo wodzi nɛ le Yerusalem+ woe nye: Simea, Sobab, Natan+ kple Salomo;+ wole ame ene, siwo Bat-Seba,+ Amiel vinyɔnu dzi.6 Via asieke bubuwoe nye: Yibhar, Elisama, Elifelet,7 Noga, Nefeg, Yafia,8 Elisama, Eliyada kple Elifelet.9 Ame siawo katã nye David viŋutsuwo, ke efe ahiãwo fe viŋutsuwo ya mele eme o, wo nɔvinyɔnue nye Tamar.+10 Salomo vie nye Rehabeam;+ eya hã fe vie nye Abiya,+ eya hã fe vie nye Asa,+ eya hã fe vie nye Yehosafat,+11 eya hã fe vie nye Yehoram,+ eya hã fe vie nye Ahaziya,+ eya hã fe vie nye Yehoas,+12 eya hã fe vie nye Amaziya,+ eya hã fe vie nye Azariya,+ eya hã fe vie nye Yotam,+13 eya hã fe vie nye Ahaz,+ eya hã fe vie nye Hizkiya,+ eya hã fe vie nye Manase,+14 eya hã fe vie nye Amon,+ eya hã fe vie nye Yosiya.+15 Yosiya viwoe nye Yohanan, si nye ŋgɔgbevia; eveliae nye Yehoyakim,+ etɔ̃liae nye Zedekiya,+ eneliae nye Salum.16 Yehoyakim vie nye Yekoniya,+ eya hã fe vie nye Zedekiya.17 Yekoniya, ame si wode gaxɔ me la fe viwoe nye: Sealtiel,18 Malkiram, Pedaya, Senazar, Yekamiya, Hosama kple Nedabiya.19 Pedaya viwoe nye Zerubabel+ kple Simei; Zerubabel viwoe nye Mesulam kple Hananiya (wo nɔvinyɔnue nye Selomit);20 via atɔ̃ bubuwoe nye: Hasuba, Ohel, Berekiya, Hasadiya kple Yusab-Hesed.21 Hananiya viwoe nye Pelatiya kple Yesaya; Yesaya vie* nye Refaya; Refaya vie* nye Arnan; Arnan vie* nye Obadiya; Obadiya vie* nye Sekaniya;22 Sekaniya fe viwoe nye Semaya eye Semaya viwoe nye Hatus, Yigal, Bariya, Neariya kple Safat—wole ame ade.23 Neariya viwoe nye Elioenai, Hizkiya kple Azrikam, wole ame etɔ̃.24 Elioenai viwoe nye Hodavia, Eliyasib, Pelaya, Akub, Yohanan, Delaya kple Anani, wole ame adre.


text: 7 Eya ta Kiriat-Yearimtɔwo va kɔ Yehowa fe Aɖaka la yi ɖada ɖe Abinadab fe me+ le togbɛ la dzi, eye wokɔ via Eleazar ŋu be wòakpɔ Yehowa fe Aɖaka la dzi.2 Nubablaɖaka la nɔ Kiriat-Yearim fe geɖe, anɔ abe fe blaeve sɔŋ ene, eye Israel fe afe blibo la katã di Yehowa yome mɔ.*+3 Eye Samuel gblɔ na Israel fe afe blibo la be: “Ne mietrɔ ɖe Yehowa ŋu kple dzi blibo la,+ ekema miɖe dutamawuwo+ kple Astoret legbawo+ ɖa le mia dome, eye mitrɔ miafe dzi ɖe Yehowa ŋu bliboe, ne miasubɔ eya ɖeɖe ko,+ ekema aɖe mi tso Filistitɔwo si me.”+4 Ale Israel-viwo ɖe Baal kple Astoret legbawo ɖa, eye wosubɔ Yehowa ɖeɖe ko.+5 Eye Samuel gblɔ be: “Mifo Israel blibo la katã nu fu ɖe Mizpa,+ ne mado gbe ɖa na Yehowa ɖe mia ta.”+6 Ale wova fo fu ɖe Mizpa, eye wodu tsi kɔ ɖe anyigba le Yehowa ŋkume hetsi nu dɔ gbe ma gbe.+ Eye wogblɔ le afi ma be: “Míewɔ nu vɔ̃ ɖe Yehowa ŋu.”+ Mizpa ye Samuel dze ʋɔnudɔdrɔ̃+ na Israel-viwo gɔme le.7 Esi Filistitɔwo se be Israel-viwo va fo fu ɖe Mizpa la, Filistitɔwo fe kplɔlawo*+ ho ɖe Israel ŋu. Esi Israel-viwo see la, vɔvɔ̃ ɖo wo le Filistitɔwo ta.8 Eye Israel-viwo gblɔ na Samuel be: “Mègagbe Yehowa mía Mawu la yɔyɔ be wòaxɔ na mí o,+ ne wòaɖe mí tso Filistitɔwo si me.”9 Eye Samuel lé alẽvi si gale no nom hetsɔe sa numevɔ+ na Yehowa; eye Samuel yɔ Yehowa be wòaxɔ na Israel, eye Yehowa tɔ nɛ.+10 Esi Samuel le numevɔa sam la, Filistitɔwo ho va aʋa wɔ ge kple Israel. Eye Yehowa na dzi ɖe gbe sesĩe+ ɖe Filistitɔwo dzi gbe ma gbe, eye wòde tɔtɔ wo dome,+ ale Israel ɖu wo dzi.+11 Eye Israel ŋutsuwo ho tso Mizpa heti Filistitɔwo yome, eye wonɔ nu dam wo fu anyi va se ɖe keke Bet-Kar fe anyiehe ke.12 Eye Samuel ɖi kpe+ aɖe ɖe Mizpa kple Yesana dome, eye wòna ŋkɔe be Ebenezer,* eye wògblɔ be: “Yehowa kpe ɖe mía ŋu va ɖo fifia.”+13 Ale wobɔbɔ Filistitɔwo ɖe anyi, eye womegava Israel-nyigba dzi kpɔ o;+ eye Yehowa fe asi sẽ ɖe Filistitɔwo dzi le Samuel fe ŋkekeawo katã me.+14 Eye Israel gbugbɔ xɔ du siwo Filistitɔwo xɔ le wo si tso Ekron va ɖo Gat, ale Israel gbugbɔ wofe anyigbawo xɔ le Filistitɔwo si.Eye ŋutifafa ɖo Israel kple Amoritɔwo dome.+15 Samuel drɔ̃ ʋɔnu na Israel le efe agbemeŋkekewo katã me.+16 Ezɔa mɔ yia Betel,+ Gilgal+ kple Mizpa+ fe sia fe, eye wòdrɔ̃a ʋɔnu na Israel le tefe siawo katã.17 Emegbe egatrɔna vaa Rama,+ elabena afi mae efe afe le, eye wòdrɔ̃a ʋɔnu na Israel le afi ma hã. Eye wòɖi vɔsamlekpui ɖe afi ma na Yehowa.+


text:
Viɖe Anɔ Míafe Agbe Ŋu Ne Míesrɔ̃ Yesu Ƒe Kpɔɖeŋu
“[Nɔ] agbe abe ale si Yesu hã nɔ agbee ene.”
ABE ale si míedzro eme le nyati si do ŋgɔ me ene la, Yesu nɔ agbe si ŋu viɖe le. Eya ta ne míedi be viɖe nanɔ míafe agbe ŋu la, anyo be míaɖo to efe aɖaŋuɖoɖowo ahasrɔ̃ efe kpɔɖeŋu.
Le nyatefe me la, nu ma tututue Yehowa de dzi fo na mí be míawɔ, abe ale si wòdze le mawunyakpukpui si le etame la me ene. Agbenɔnɔ abe ale si Yesu nɔ agbee ene bia be míadze efe afɔɖofewo yome ahanɔ agbe ɖe efe nufiafiawo nu. Esia wɔwɔ ana Mawu nakpɔ ŋudzedze ɖe mía ŋu, eye viɖe nanɔ míafe agbe ŋu.
Mɔfiame siwo ate ŋu akpe ɖe mía ŋu míanɔ agbe abe ale si Yesu nɔ agbee ene la hã nɔ efe nufiafiawo. Mɔfiame siawo dometɔ geɖe dze le efe Todzimawunya xɔŋkɔa me. Na míadzro mɔfiame siawo dometɔ ʋɛ aɖewo kpakple ale si míate ŋu anɔ agbe ɖe wo nui la me.
MƆFIAME: “Dzidzɔtɔwoe nye ame siwo nyae be gbɔgbɔmenuwo hiã yewo.”
—Mateo 5:3.
ALE SI MƆFIAME SIA DZI WƆWƆ NANA VIÐE NƆA AGBE ŊU:
Yesu ɖee fia be le dzɔdzɔme nu la, amegbetɔwo kpɔnɛ be ehiã be yewoadze si Mawu. Míedina be míakpɔ ŋuɖoɖo na nyabiasewo abe esiawo ene: Nu ka tae míele afi sia ɖo? Nu ka tae fukpekpe le anyigba sia dzi alea gbegbe ɖo? Ðe Mawu tsɔ ɖe le eme na mí vavã? Ðe agbe gale ku megbea? Ele be míanya nyabiase siawo tɔgbi fe ŋuɖoɖo hafi viɖe nanɔ míafe agbe ŋu. Yesu nyae be Mawu fe Nya la me koe míate ŋu akpɔ biabia siawo fe ŋuɖoɖo nyuitɔwo le. Yesu gblɔ na Fofoa le gbedodoɖa me be: “Wò nya la nye nyatefe.” (Yohanes 17:17) Ðe Mawu fe Nya la ate ŋu akpe ɖe mía ŋu míanya Mawu eye míakpɔ dzidzɔ vavã?
AGBEMENUDZƆDZƆ:
Esusɔ vie ne Esa, si nye hadzila vevitɔ le rock hafoha aɖe me la, nava zu hadzila xɔŋkɔ. Togbɔ be ekpɔ dzidzedze alea hã la, dzi menɔ edzɔm o. Egblɔ be: “Togbɔ be hadzihaa me nɔnɔ dze ŋunye hã la, dzidzeme vavãtɔ mesu asinye o.” Emegbe Esa do go Yehowa Ðasefo aɖe. Esa gblɔ be: “Melɔ biabia gbogbo aɖewo kɔ ɖe edzi. Ale si efe nyaŋuɖoɖowo me kɔ eye wòtsɔ Biblia ɖo kpe wo dzii la wɔ dɔ ɖe dzinye, si wɔe be melɔ̃ wòsrɔ̃ Biblia kplim.” Nu siwo Esa srɔ̃ le Biblia me la de dzi gbɔ nɛ eye wòʋãe wòtsɔ efe agbe ɖe adzɔgbe na Yehowa. Egblɔ be: “Tsã la, kuxiwo kple nya sesẽwo ɖea kpe nam enuenu. Gake fifia ya, taɖodzinu vavã le nye agbe ŋu.” *
MƆFIAME: “Dzidzɔtɔwoe nye nublanuikpɔlawo.”
—Mateo 5:7.
ALE SI MƆFIAME SIA DZI WƆWƆ NANA VIÐE NƆA AGBE ŊU:
Nublanuikpɔkpɔ bia be woase veve ɖe ame bubuwo nu, woatsɔ ɖe le wofe nyonyo me ahanyo dɔme na wo. Yesu kpɔ nublanui na ame siwo nɔ hiã me. Esi efe dɔme trɔ ɖe ame siwo nɔ fu kpem ŋu ta la, eʋãe wòkpe ɖe wo ŋu. (Mateo 14:14; 20:30-34) Ne míesrɔ̃a Yesu fe nublanuikpɔkpɔ la, viɖe nɔa míafe agbe ŋu wu, elabena ame siwo kpɔa nublanui na ame la kpɔa dzidzɔ. (Dɔwɔwɔwo 20:35) Nublanuikpɔkpɔ dzena le míafe nyagbɔgblɔ kple nuwɔnawo me eye wònaa gbɔdzɔe ame siwo hiã míafe kpekpeɖeŋu. Ðe nublanuikpɔkpɔ na amewo nana míafe dzi dzea eme nyatefea?
AGBEMENUDZƆDZƆ:
Maria kple srɔ̃a, Carlos, ɖo nublanuikpɔkpɔ fe kpɔɖeŋu nyui aɖe ɖi. Maria fofo nye aho, eye eva dze dɔ tsi tefe ɖeka nyitsɔ laa. Maria kple Carlos kplɔe va da ɖe wo ɖokui gbɔ le afe me hele efe hiahiã ɖe sia ɖe gbɔ kpɔm nɛ. Wotsia zãdomadɔlɔ̃e zi geɖe, eye wòhiãna gɔ̃ hã be woakɔe ayi kɔdzi kpata ne efe suklidɔa ho nɛ. Wolɔ̃ ɖe edzi be nu tea yewo ŋu ɣeaɖewoɣi. Gake wole dzidzɔ kpɔm, abe ale si Yesu gblɔe ene, elabena wofe dzi dze eme le esi wokpɔe be yewole Maria fofo fe nuhiahiãwo gbɔ kpɔm nɛ ta.
MƆFIAME: “Dzidzɔtɔwoe nye ŋutifafawɔlawo.”—Mateo 5:9.
ALE SI MƆFIAME SIA DZI WƆWƆ NANA VIÐE NƆA AGBE ŊU:
Mɔ ka nue ŋutifafawɔwɔ nana viɖe nɔa ame fe agbe ŋu le wu? Mɔ ɖekae nye be ewɔnɛ be míenɔa fomedodo nyui me kple ame siwo dome míele. Eɖea vi ne míewɔ ɖe Biblia fe aɖaŋuɖoɖo sia dzi be: “Ne anya wɔ, eye wòanye nu si atso mia gbɔ la, minɔ anyi kple amewo katã le ŋutifafa me.” (Romatɔwo 12:18) Ƒometɔwo kple ame siwo menye haxɔsetɔwo o hã le “amewo katã” si woyɔ le afi sia la dome. Ðe ŋutifafamenɔnɔ kple “amewo katã” ate ŋu ana míakpɔ dzidzɔ wu le agbe me vavã?
AGBEMENUDZƆDZƆ:
Bu nyɔnu aɖe si ŋkɔe nye Nair fe ŋutinya ŋu kpɔ. Ƒe geɖewoe nye esia la, edo go nya sesẽ geɖe siwo wɔe be menɔ bɔbɔe nɛ be wòanɔ anyi kple amewo le ŋutifafa me o, vevietɔ le eya ŋutɔ fe fomea me. Tso esime srɔ̃a gblẽe ɖi abe fe 15 sɔŋue nye esia ene la, eya ɖeka koe le viawo dzi kpɔm. Atike muamewo zazã zu numame na viaŋutsuwo dometɔ ɖeka, si wɔnɛ be wòwɔa nugbɔme hedoa ŋɔdzi na woa kple vianyɔnua zi geɖe. Nair ka ɖe edzi be nu si yesrɔ̃ tso Biblia me lae do ŋusẽ ye be yenye ŋutifafawɔla le nɔnɔme sesẽ mawo gɔ̃ hã me. Eɖua eɖokui dzi be yeagahe nya alo awɔ dzre o. Edzea agbagba vevie be yeanyo dɔme na amewo, ase veve ɖe wo nu ahase nu gɔme na wo. (Efesotɔwo 4:31, 32) Eka ɖe edzi be ye ɖokui mamla be yeawɔ ŋutifafa kple amewoe na fomedodo nyui aɖe le ye kple yefe fometɔwo kpakple ame bubuwo dome.
ETSƆMENYANYA LE VEVIE
Ne míenɔ agbe ɖe Yesu fe mɔfiame nyuiawo nu la, míakpɔ dzidzɔ kple dzidzeme le agbe me. Gake hafi viɖe nanɔ míafe agbe ŋu vavã la, ele be míanya ale si etsɔme ava nɔ hã. Nya lae nye be, viɖe kae anɔ míafe agbe ŋu ne nu si míenya koe nye be míava tsi, alé dɔ ahaku mlɔeba? Ke hã nu siawo tututue le dzɔdzɔm le xexe sia me.
Gake nya nyui aɖe li! Eyae nye be Yehowa ɖo tame be yeayra ame siwo katã dzea agbagba nɔa “agbe abe ale si Yesu hã nɔ agbee ene” la geɖe le etsɔme. Yehowa do ŋugbe be, etefe madidi o, yeahe xexe yeye si me dzɔdzɔenyenye anɔ la vɛ, afi si nutefewɔlawo anɔ agbe tegbee le lãmesẽ blibo me le, abe ale si Yehowa ɖoe ene. Efe Nya la gblɔ be: “Kpɔ ɖa! Mawu fe agbadɔ la le amegbetɔwo gbɔ, eye wòanɔ anyi kpli wo, eye woanye efe dukɔwo. Eye Mawu ŋutɔ anɔ anyi kpli wo. Eye wòatutu aɖatsi sia aɖatsi ɖa le wofe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.”—Nyaɖeɖefia 21:3, 4.
Maria, si nye nyɔnu si xɔ fe 84, si ŋu nya míegblɔ le nyati siawo fe gbãtɔ me la tsɔ dzidzɔ le mɔ kpɔm na nya mawo me vava. Ke wò ya ɖe? Àdi be yeanya nu geɖe tso “agbe vavã,” si asu amewo si le Mawu Fiaɖufea te la ŋua? (1 Timoteo 6:19) Ne èdii la, ekema te ɖe Yehowa Ðasefo siwo le miafe nutoa me ŋu, alo nàŋlɔ agbalẽ na magazine sia talawo. *
^ mm. 18 Agbalẽ si nye Nuka Tututue Nye Biblia fe Nufiafia?, si Yehowa Ðasefowo ta, la kpe ɖe ame geɖewo ŋu wosrɔ̃ nu tso Ŋɔŋlɔawo me nyati vovovowo ŋu.


text:
Kristotɔwoe Mienyea?
Ɛ̃. Míenye Kristotɔwo le susu siwo gbɔna la ta:
Míedzea agbagba be míazɔ ɖe Kristo fe nufiafiawo dzi ahasrɔ̃ efe nuwɔnawo pɛpɛpɛ.
—1 Petro 2:21.
Míexɔe se be Yesu Kristo ye nye ame vevitɔ si dzi míato akpɔ xɔxɔ, eye míexɔe se hã be
“xɔxɔ la mele ame bubu aɖeke me o, elabena ŋkɔ bubu aɖeke mele dzifoa te, si wona ame aɖe le amegbetɔwo dome, si dzi wòle be míato akpɔ xɔxɔ o.”
—Dɔwɔwɔwo 4:12.
Hafi amewo nazu Yehowa Ðasefo la, wonyrɔa wo le Yesu fe ŋkɔ me.
—Mateo 28: 18, 19.
Míedoa gbe ɖa le Yesu fe ŋkɔ me.
—Yohanes 15:16.
Míexɔe se be Yesu Kristoe nye Ta, alo ame si woɖo be wòakpɔ ŋusẽ ɖe ŋutsu sia ŋutsu dzi.
—1 Korintotɔwo 11:3.
Gake míeto vovo na subɔsubɔha bubu siwo woyɔna be Kristotɔwo la le mɔ geɖewo nu. Le kpɔɖeŋu me, míexɔe se be Biblia fia nu be Mawu fe Vie Yesu nye, ke menye Mawuɖekaetɔ̃ fe akpa aɖeke o. (Marko 12:


text:
MEGBENYAWO
Amekae Nye Mawudɔlagã Mixael?
WOMEƑO nu tso gbɔgbɔmenuwɔwɔ si woyɔna be Mixael la ŋu fũ le Biblia me o. Gake ɣesiaɣi si wofo nu tso eŋu la, ke ele dɔ aɖe wɔm vevie. Daniel fe agbalẽa fo nu tso Mixael ŋu be ele aʋa wɔm kple mawudɔla vɔ̃ɖiwo; Yuda fe lɛtaa gblɔ be ele nya ʋlim kple Satana; eye le Nyaɖeɖefia fe agbalẽa me la, wogblɔ be ele aʋa wɔm kple Abosam kpakple efe gbɔgbɔ vɔ̃wo. Mixael wɔ nu wòsɔ kple gɔmesese si le efe ŋkɔ ŋu—si nye “Amekae Le abe Mawu Ene?”—to Yehowa fe dziɖulanyenye taʋiʋli kple aʋawɔwɔ kple Mawu fe futɔwo me. Gake amekae nye Mixael?
Ɣeaɖewoɣi la, ŋkɔ geɖe nɔa ame ɖeka si. Le kpɔɖeŋu me, wogayɔa blemafofo Yakob be Israel, eye wogayɔa apostolo Petro hã be Simon. (Mose I, 49:1, 2; Mateo 10:2) Nenema kee Biblia ɖee fia be Mixael ye nye ŋkɔ bubu si woyɔna na Yesu Kristo, hafi wòva anyigba dzi kple le efe dzodzo le anyigba dzi megbe. Na míadzro Ŋɔŋlɔawo me akpɔ ɖa be susu ka tae míate ŋu afo nya ta nenema hã.
Mawudɔla Gã. Mawu fe Nya la yɔ Mixael be “mawudɔla gã la.” (Yuda 9) Nya sia gɔmee nye “mawudɔlawo fe fia.” De dzesii be woyɔ Mixael be mawudɔla gã la. Esia fia be mawudɔla sia fomevi ɖeka pɛ koe li. Le nyatefe me la, ame ɖeka koe wozã nya “mawudɔla gã” na le Biblia me, womezãe na ame geɖe o. Gawu la, wogblɔ be mawudɔla gã fe ɖofe le Yesu si. Tesalonikatɔwo I, 4:16 gblɔ tso Afetɔ Yesu Kristo si wofɔ ɖe tsitre ŋu be: “Afetɔ la ŋutɔ atsɔ aʋafia gã fe gbeɖeɖe kple mawudɔla gãtɔ fe gbe . . . aɖi tso dzifo.” Wofo nu tso Yesu fe gbe ŋu be enye mawudɔla gã fe gbe. Eyata mawunyakpukpui sia le fiafiam be Yesu ŋutɔe nye mawudɔla gã Mixael.
Aʋakɔ fe Ŋgɔnɔla. Biblia gblɔ be ‘Mixael kple efe dɔlawo yi aʋa wɔ ge kple ʋɔ driba la kple efe dɔlawo.’ (Nyaɖeɖefia 12:7) Eyata Mixael ye nye mawudɔla wɔnutefewo fe aʋakɔ fe Ŋgɔnɔla. Nyaɖeɖefia fe agbalẽa gblɔ tso Yesu ŋu hã be enye mawudɔla wɔnutefewo fe aʋakɔ fe Ŋgɔnɔla. (Nyaɖeɖefia 19:14-16) Eye apostolo Paulo yɔ “Afetɔ Yesu kple efe ŋusẽ fe dɔlawo” tẽ. (Tesalonikatɔwo II, 1:7) Eyata Biblia fo nu tso Mixael kple “efe dɔlawo” ŋu eye wòfo nu tso Yesu kple “efe dɔlawo” ŋu. (Mateo 13:41; 16:27; 24:31; Petro I, 3:22) Esi wònye Mawu fe Nya la megblɔ le afi aɖeke kpɔ be mawudɔla wɔnutefewo fe aʋakɔ eve ye li—Mixael le ŋgɔ na ɖeka eye Yesu le ŋgɔ na evelia—o ta la, esɔ be míafo nya ta be Mixael sia kee ganye Yesu Kristo le ɖofe si wòle le dzifo. *
^ mm. 1 Nyatakaka bubu geɖe siwo ɖee fia be Mawu fe Vi la kee wogayɔna be Mixael la dze le Insight on the Scriptures, Babla 2, axa 393-4 (Étude perspicace des Écritures, Babla 2, axa 280-1), si Yehowa Ðasefowo ta me.


text:
NU SI BIBLIA GBLƆ
Mawu Ƒe Ŋkɔ
Ame geɖewo yɔa dzesideŋkɔ siwo ŋu bubu le abe Afetɔ, Mavɔmavɔtɔ, Allah alo kpuie ko Mawu be eyae nye Mawu fe ŋkɔ. Ke hã ŋkɔ ŋutɔŋutɔ le Mawu si. Ðe wòle be nàzã ŋkɔ ma?
Mawu ŋkɔ ɖe?
NYA SIWO AME AÐEWO GBLƆNA
Ame geɖe siwo gblɔna be Kristotɔwoe yewonye la xɔe se be Mawu fe ŋkɔe nye Yesu. Ame bubuwo hã gblɔna be esi wònye Mawu Ŋusẽkatãtɔ ɖeka koe li ta la, mehiã be woazã efe ŋkɔ ŋutɔŋutɔ o. Ame aɖewo hã gblɔna be masɔ be woazã Mawu fe ŋkɔ o.
NYA SI BIBLIA GBLƆ
Menye Mawu Ŋusẽkatãtɔ la fe ŋkɔe nye Yesu o, elabe Yesu menye Mawu Ŋusẽkatãtɔ o. Le nyatefe me la, Yesu fia ehati Mawu subɔlawo be woado gbe ɖa na Mawu be: “Fofo, wò ŋkɔ ŋuti nakɔ.” (Luka 11:2) Yesu ŋutɔ do gbe ɖa na Mawu be: “Fofo, do wò ŋkɔ ɖe dzi.”—Yohanes 12:28.
Mawu gblɔ le Biblia me be: “Nyee nye Yehowa. Ŋkɔnyee; Nyematsɔ nye ŋutikɔkɔe ana ame bubu aɖeke o.” (Yesaya 42:8) Hebrigbe me xaxagbeɖiɖi siwo nye YHWH gɔmee woɖe ɖe Eʋegbe me be “Yehowa,” eye esiae nye Mawu fe ŋkɔ. Ŋkɔ sia dze le Hebri Ŋɔŋlɔawo me abe zi gbɔ zi 7,000 ene. * Edze zi geɖe wu dzesideŋkɔ siwo nye “Mawu,” “Ŋusẽkatãtɔ” alo “Afetɔ” eye egadze enuenu wu ŋkɔ bubuwo abe Abraham, Mose alo David ene.
Yehowa mede se le Biblia fe akpa aɖeke be woagazã yefe ŋkɔa le bubumɔnu o. Ke boŋ Biblia na míenya be mawusubɔlawo zã efe ŋkɔa faa. Wotsɔ Mawu fe ŋkɔa de ŋkɔ siwo wotsɔ na wo viwo la me. Le kpɔɖeŋu me: Eliya fe ŋkɔa gɔmee nye “Nye Mawue Nye Yehowa,” eye Zakariya hã gɔmee nye “Yehowa Ðo Ŋku Edzi.” Mesesẽ na wo kura be woazã Mawu fe ŋkɔa le wofe dzeɖoɖowo me gbe sia gbe o.—Rut 2:4.
Mawu di be míazã yefe ŋkɔa. Biblia gblɔ be: “Mida akpe na Yehowa, miyɔ eŋkɔ.” (Psalmo 105:1) Mawu dea dzesi ame siwo “dea ŋugble le efe ŋkɔ ŋu.”—Malaki 3:16.
“Na woadze sii be wò, ame si ŋkɔe nye Yehowa la, wò ɖeɖe koe nye Dzifoʋĩtɔ ɖe anyigba blibo la dzi.”—Psalmo 83:18.
Mawu fe ŋkɔa gɔme ɖe?
Agbalẽnyala aɖewo xɔe se be le Hebrigbe me la, ŋkɔ Yehowa gɔmee nye “Enana Wòvaa Eme.” Gɔmeɖeɖe ma fia be, Mawu ŋutɔ tea ŋu va nyea nu sia nu si hiã alo enana efe nuwɔwɔwo va nyea nu sia nu si hiã ale be efe tameɖoɖo nava eme. Wɔla ŋusẽkatãtɔ la koe ate ŋu awɔ nu wòasɔ ɖe ŋkɔ ma nu.
NU SI ESIA FIA NA WÒ
Ne ènya Mawu fe ŋkɔa la, akpɔ ŋusẽ ɖe ale si nèbua eyamae la dzi. Anɔ bɔbɔe na wò be nàte ɖe eŋu. Le nyatefe me la, aleke wòanya wɔ be nàte ɖe ame aɖe si ŋkɔ mènya o la ŋu? Ènyaa, esi Mawu na nèva nya efe ŋkɔa la, efia be edi be nàte ɖe ye ŋu.—Yakobo 4:8.
Ka ɖe edzi be Yehowa awɔ nu ɣesiaɣi wòasɔ ɖe efe ŋkɔa nu, elabe enye Mawu si wɔa efe ŋugbedodowo dzi. Esia tae Biblia gblɔ be: “Ame siwo nya wò ŋkɔ la aɖo ŋu ɖe ŋuwò.” (Psalmo 9:10) Kakaɖedzi sia ava su asiwò ne èva srɔ̃e be ɖekawɔwɔ le Yehowa fe ŋkɔa kple efe nɔnɔme siwo nye nublanuikpɔkpɔ, veveseɖeamenu, dzɔdzɔenyenye kple ale si efe lɔlɔ̃ nu metsina o la dome. (2 Mose 34:5-7) Edea dzi fo na mí ŋutɔ be míanyae be esi Yehowa wɔa efe ŋugbedodowo dzi ɣesiaɣi ta la, awɔ nu wòasɔ ɖe efe nɔnɔme siawo nu godoo.
Mɔnukpɔkpɔ gãe wònye be míenya Mawu Ŋusẽkatãtɔ la fe ŋkɔ. Ŋkɔa nyanya ate ŋu ana yayrawo nasu asiwò fifia kple etsɔme. Mawu do ŋugbe be: “Makpɔ eta, elabena enya nye ŋkɔ.”—Psalmo 91:14.
“Ame sia ame si yɔa Yehowa fe ŋkɔ la, woaɖee.”—Yoel 2:32.
^ mm. 9 Biblia gɔmeɖeɖe geɖe ɖe Mawu fe ŋkɔa ɖa, eye wotsɔ dzesideŋkɔ si nye “AƑETƆ” si woŋlɔ kple ŋɔŋlɔdzesi gãwo ɖo etefe, eye le Biblia bubuwo me la, kpukpui tiatia aɖewo me koe Mawu fe ŋkɔa dze le loo alo wotsɔe de kpukpui aɖewo fe etenuŋɔŋlɔ me. Ŋɔŋlɔ Kɔkɔeawo—Xexe Yeye Gɔmeɖeɖe Biblia ya zã Mawu fe ŋkɔ le afi siwo katã wòdze le le Biblia me.


text: Na henɔ la; woadzii ɖe kasaŋkuwo dzi. David fe ha.4 Oo, nye Mawu dzɔdzɔe, ne meyɔ wò la, tɔ nam.+Ne meɖo xaxa me la, ʋu mɔ* nam ne mado le eme.Ve nunye, eye nàse nye gbedodoɖa.2 Mi amegbetɔviwo, va se ɖe ɣekaɣie miado vlo nye bubu?Va se ɖe ɣekaɣie mialɔ̃ yakanuwo ahanɔ alakpanuwo yome? (Sela)3 Minyae be Yehowa awɔ nu ɖe ame si wɔa nutefe nɛ la ŋu etɔxɛe;*Yehowa asee ne meyɔe.4 Mido dziku, ke migawɔ nu vɔ̃ o.+Migblɔ miafe nya le dzi me le miafe aba dzi, eye mizi kpi kpoo. (Sela)5 Misa dzɔdzɔenyenyevɔwo,Eye miɖo ŋu ɖe Yehowa ŋu.+6 Ame geɖewo le gbɔgblɔm be: “Ame kae afia nu nyui aɖe mí?”Oo Yehowa, na wò mo fe kekeli naklẽ ɖe mía dzi.+7 Wòe na nye dzi kpɔ dzidzɔ geɖeWu dzidzɔ si amewo kpɔna ne agblemenuku kple wain bɔ ɖe wo si.8 Mamlɔ anyi adɔ alɔ̃ le ŋutifafa me,+Elabena Oo, Yehowa, wò koe nana menɔa dedie.+